**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Ιουλίου 2016, ημέρα Τετάρτη και ώρα 14.30΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κ. Δημητρίου Εμμανουηλίδη, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρύθμιση θεμάτων αρμοδιότητας Υπουργείου Εθνικής Άμυνας».

(4η συνεδρίαση-β΄ ανάγνωση)

Στη συνεδρίαση παρέστησαν ο Υπουργός Εθνικής Άμυνας, κ Παναγιώτης (Πάνος) Καμμένος, ο Αναπληρωτής Υπουργός Εθνικής Άμυνας, κ. Δημήτριος Βίτσας, ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Γεώργιος Παπαφιλίππου, Δημήτριος Εμμανουηλίδης, Χαρά Καφαντάρη, Χρήστος Καραγιαννίδης, Αϊχάν Καρά Γιουσούφ, Νίνα Κασιμάτη, Παναγιώτα Κοζομπόλη, Συμεών Μπαλλής, Γιώργος Ντζιμάνης, Γιώργος Πάντζας, Ανδρέας Ριζούλης, Κώστας Σπαρτινός, Ελένη Σταματάκη, Τριαντάφυλλο Μηταφίδη, Ολυμπία Τελιγιορίδου, Χαρίλαος Τζαμακλής, Βασίλης Τσίρκας, Σοφία Βούλτεψη, Αθανάσιος Δαβάκης Αναστάσιος Δημοσχάκης, Αθανάσιος Καββαδάς, Ευάγγελος Μεϊμαράκης, Ιωάννης Πλακιωτάκης, Κωνσταντίνος Τασούλας, Αντώνιος Γρέγος Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Λιάνα Κανέλλη, Γιάννη Δελή Σταύρος Τάσσος, Σπυρίδων Δανέλλης, , Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρίες και κύριοι συνάδελφοι, ξεκινά η τέταρτη συνεδρίαση της Επιτροπής μας, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρύθμιση θεμάτων αρμοδιότητας Υπουργείου Εθνικής Άμυνας». Έχουμε την β΄ ανάγνωση του σχεδίου νόμου.

Τον λόγο έχει ο κ. Τόσκας, για να υποστηρίξει την τροπολογία με γενικό και ειδικό αριθμό 534/40, που αφορά σε θέματα αρμοδιότητάς του. Κύριε Υπουργέ, έχετε τον λόγο.

ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης): Ευχαριστώ, κύριε Πρόεδρε. Είναι μία τροπολογία που αφορά σε θέματα Πολιτικής Προστασίας, η οποία διορθώνει κάποια πρακτικά ζητήματα. Αφορά στο άρθρο 119 του ν.4249/2014. Προσπαθούμε με αυτή την τροπολογία να αποφύγουμε την αυτοδίκαιη διαγραφή όλων των εθελοντών και εθελοντικών ομάδων από τα Μητρώα της Γενικής Γραμματείας Πολιτικής Προστασίας, καθώς δεν έχει τεθεί σε λειτουργία η Εθνική Σχολή Πολιτικής Προστασίας, από την οποία οι Εθελοντές Πολιτικής Προστασίας οφείλουν να λάβουν πιστοποίηση.

Γι' αυτό τον λόγο προτείνουμε την αλλαγή του άρθρου με τη διαφορετική τροποποίηση, ώστε να πιστοποιούνται οι Εθελοντές Πολιτικής Προστασίας, δύο έτη μετά την έναρξη υλοποίησης των εκπαιδεύσεων Πολιτικής Προστασίας, μέσω της Εθνικής Σχολής Πολιτικής Προστασίας. Το νομοσχέδιο για την Εθνική Σχολή Πολιτικής Προστασίας θα έρθει προς ψήφιση στη Βουλή πολύ σύντομα. Περίπου, μετά από δεκαπέντε ημέρες.

Επομένως, ζητάμε από την Επιτροπή την, καταρχήν, έγκριση. Είναι ένα πρακτικό ζήτημα. Ο λόγος που φέρνουμε αυτή την τροπολογία τώρα είναι, γιατί δεν θέλουμε να χάσουμε αυτούς τους Εθελοντές. Μιλάμε γύρω στις 3.000 άτομα, τα οποία παρέχουν με την εθελοντική τους δράση, βοήθεια στα ζητήματα Πολιτικής Προστασίας.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κ. Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Ευχαριστώ, κύριε Πρόεδρε. Ούτως ή άλλως, τις τροπολογίες έχουμε χρόνο να τις δούμε μέχρι την Ολομέλεια και να τοποθετηθούμε.

Ήθελα να «πιάσω το νήμα από κει που το άφησα», από το άρθρο 18 και να σας κάνω και μία επισήμανση, με την οποία νομίζω ότι θα συμφωνήσετε στις τροποποιήσεις που μας έχετε δώσει. Έχουμε πρόβλημα για την «πατέντα» που εμφανίζετε εδώ, σε σχέση με τους Κυβερνήτες και Συγκυβερνήτες των πλοίων του Πολεμικού Ναυτικού. Δεν χρωστάνε τίποτα οι Αξιωματικοί, αλλά δεν θα μπορέσετε να λύσετε το πρόβλημα στην πράξη, γιατί πρόκειται περί επιλογής.

Δηλαδή, θα έχουμε, Κυβερνήτες που θα αναλαμβάνουν καθήκοντα σε μεγάλες Μονάδες του Πολεμικού Ναυτικού και θα επιλέγονται και άλλοι που αβρόχοις ποσί θα προάγονται. Πώς θα γίνεται η επιλογή; Αυτό θα πρέπει κάποια στιγμή να μας το απαντήσετε. Μακριά από μένα κάθε έννοια απαξίωσης αυτών, που προάγονται, χωρίς να έχουν γίνει Κυβερνήτες, γιατί δεν υπάρχουν πλοία, για να γίνουν Κυβερνήτες. Εκ των πραγμάτων, όμως, δημιουργεί μέσα στο Σώμα των Κυβερνητών και των Συγκυβερνητών των πλοίων στο επίπεδο της προαγωγής ένα πρακτικό έλλειμμα. Προάγονται κάποιοι σε Κυβερνήτη, σε ανώτερο βαθμό, χωρίς να έχουν γίνει Κυβερνήτες και άλλοι θα μένουν πίσω. Θεωρητικά και πρακτικά. Δεν θα μένουν πίσω, διότι τυπικά θα προάγονται, αλλά δεν θα έχουν κυβερνήσει σε μάχιμη Μονάδα.

Στην παρ. 14, για την οποία εμείς θα ψηφίσουμε «παρών», έχουμε το εξής σχόλιο. Μειώνεται κατά ένα χρόνο η αναγκαία, για προαγωγή, υπηρεσία σε Κυβερνήτης. Δηλαδή, μέχρι τώρα και ως Πλωτάρχης και ως Αντιπλοίαρχος, ο Αξιωματικός έκανε τον Κυβερνήτη. Τώρα, θα αρκεί ένας χρόνος σε όποιο βαθμό και αν γίνει αυτό. Τι θα κάνουν οι Κυβερνήτες σε μικρό πλοίο ως Πλωτάρχες; Αν έχουν υπηρετήσει ως Πλωτάρχες σε μικρότερο πλοίο, δεν θα κάνουν μετά Κυβερνήτες σε φρεγάτα, ως Αντιπλοίαρχοι, για παράδειγμα; Αλλά, θα προάγονται; Κατά τη γνώμη μας, η λύση μειονεκτεί και νομίζω ότι θα μπορούσατε να την κάνατε πιο ξεκάθαρη και πιο διαφανή αυτή την παράγραφο.

Σε ό,τι αφορά στο άρθρο 30, γιατί στα προηγούμενα έχουμε ταχθεί «υπέρ» και σε μερικά «παρών», οι προσλήψεις γίνονται με όρους μισθοφορικού στρατού. Είναι και η αιτία, που μας αναγκάζει σε πολλά σημεία να πούμε «παρών» ή να πούμε «όχι». Δεν στρεφόμαστε εναντίον των νέων που κατατάσσονται, για να βρουν δουλειά ως οπλίτες βραχείας κατάταξης. Είμαστε αντίθετοι στο θεσμό. Γιατί ξέρουμε ότι φτιάχτηκε για να εξυπηρετεί νατοϊκές ανάγκες, για αποστολές εκτός συνόρων. Αυτή είναι η μεγάλη αλήθεια. Θα μας ενδιέφερε να μας ενημερώσει το Υπουργείο, ποιες είναι οι ανάγκες που επιτάσσουν την αύξηση των προσλήψεων από 25 σε 300. Να μας τις εξηγήσετε.

Εμείς υποστηρίζουμε – και δεν νομίζω ότι έχουμε άδικο – ότι η στελέχωση των Ενόπλων Δυνάμεων πρέπει να γίνεται από Αξιωματικούς και Υπαξιωματικούς, που θα προέρχονται από τις Στρατιωτικές Σχολές. Βεβαίως, από κληρωτούς στρατιώτες, που θα εκπαιδεύονται επαρκώς για την αποστολή τους, που πρέπει να είναι αποκλειστικά και μόνο η διαφύλαξη των συνόρων και των κυριαρχικών δικαιωμάτων της χώρας. Διαφορετικά, πάμε σε μορφές μισθοφορικές. Ξέρετε ότι όλα τα «κάστρα» και όλες οι πατρίδες έχουν πέσει εκ των έσω και από την έσω χρήση «μισθοφορικών κερκοπορτών», για να είμαι σαφής. Δεν προάγει αυτό το πράγμα όσο και να ανήκει σε ένα σχηματισμό. Όταν ο άλλος είναι μισθοφόρος, ανά πάσα στιγμή είναι και ευάλωτος σε καλύτερο εργοδότη, που, πολλές φορές, είναι και αφανής. Αν δεν έχουμε εμπιστοσύνη στους δικούς μας Αξιωματικούς και Υπαξιωματικούς και στους δικούς μας κληρωτούς οπλίτες, τότε υπάρχει πρόβλημα.

Σε ότι αφορά στο άρθρο 35, θα σας εξηγήσω γιατί το καταψηφίζουμε και προσέξτε το καλά. Λόγω της περίφημης βιωσιμότητας, αυξάνεται το όριο χορήγησης εφάπαξ κατά πέντε χρόνια, ώστε να απαιτούνται 20 χρόνια υπηρεσίας για τη χορήγησή του. Δηλαδή, ο στρατιωτικός θα πληρώνει εισφορές, επί 20 χρόνια, και αν αποστρατευτεί νωρίτερα, θα πάρει πίσω μόνο όσα έδωσε για τα αντίστοιχα χρόνια, που υπηρέτησε, χωρίς τόκους. Είναι άδικο.

Υποστηρίζουμε ότι ο στρατιωτικός πρέπει να παίρνει το εφάπαξ που αναλογεί στις κρατήσεις που κατέβαλε, όσα χρόνια υπηρετούσε, προσαυξημένο με τους αντίστοιχους τόκους, για να καλύψουμε την αδικία. Αντιπαρέρχομαι τα άλλα άρθρα. Για παράδειγμα, στο άρθρο 42 τα προγράμματα επιμόρφωσης να μας διευκρινίσετε, εάν θα είναι δικά μας ή μπορεί να είναι και του ΝΑΤΟ;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Έρχεστε λίγο στο άρθρο 35, αυτό που λέτε για το εφάπαξ, τι προτείνετε;

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Σας είπα, σαφέστατα, οι στρατιωτικοί να παίρνουν το εφάπαξ που αναλογεί στις κρατήσεις που κατέβαλαν για όσα χρόνια υπηρέτησαν, προσαυξημένο κατά τους τόκους, για να ξεπεραστεί μια αδικία. Πιστέψτε με, δεν είναι τεράστιο ποσό, είναι, όμως, δίκαιο.

 Στο άρθρο 45 δεν συμφωνούμε οι στρατιωτικοί να έχουν τη δυνατότητα να διδάσκουν σε οποιεσδήποτε Σχολές. Εδώ, πάμε να αναβαθμίσουμε σε Ακαδημαϊκό επίπεδο και τις υπαρκτές Στρατιωτικές Σχολές, τις Σχολές Υπαξιωματικών, όλες τις Σχολές. Θα βάλετε τους στρατιωτικούς να διδάσκουν σε οποιαδήποτε σχολή;

Στο άρθρο 46, σωστά καθορίζονται οι οργανικές θέσεις των μετατασσόμενων στην Πολιτική Αεροπορία, όμως, θα έπρεπε να καθορίζονται οι οργανικές θέσεις όχι μόνο αυτών, αλλά και όσων κατέχουν πτυχίο Α.Ε.Ι. και δικαιούνται, σύμφωνα με τον νόμο, είτε μετάταξη σε άλλη επετηρίδα, για οποιοδήποτε λόγο, κατά το άρθρο 18, παρ.2, είτε χορήγηση καταληκτικού βαθμού, ως Συνταγματάρχη. Θα επιφυλαχθώ να τοποθετηθώ στην Ολομέλεια για τα άρθρα 31, 32, 33 και 34, διότι έχω να κάνω συγκεκριμένες παρατηρήσεις, αλλά τελειώνει ο χρόνος μου. Αν προλάβω, θα το κάνω τώρα. Κλείνω με τις παρατηρήσεις και έχω να κάνω ακόμα μία για αυτά που μας δώσατε.

Στις αλλαγές που φέρατε, πολύ σωστά προσθέσατε την παρ. 3 στο άρθρο 2, το είδα και πρόλαβα και είδα και το διάλογό σας με άλλο συνάδελφο. Έτσι όπως το έχετε διατυπώσει, δεν καταλαβαίνω, γιατί βάζετε «είναι δυνατός ο καθορισμός της διατήρησης». Γιατί δε βάζετε «καθορίζεται»;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεκτό.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Εφόσον έγινε δεκτό, συνεχίζουμε. Σε αυτό το άρθρο, θα ήθελα να μου πείτε, πώς θα γίνει – γιατί σας άκουσα στην έναρξη της συζήτησης και το βρήκα εξαιρετικά θετικό – το ότι θέλετε να τους αναγνωρίσετε το δικαίωμα αυτών να υπογράφουν. Μετά από τριετή εκπαίδευση και μετά από τη θητεία τους στις Ένοπλες Δυνάμεις, δεν μπορεί να μην υπογράφουν και να φωνάζουμε κάποιον απέξω, απόφοιτο των Τ.Ε.Ι., να υπογράφει. Αυτό δεν αναφέρεται πουθενά ρητώς. Εάν μου πείτε ότι θα γίνει, με δέσμευσή σας, σε επόμενο νόμο, να το δεχτώ, αλλά δεν γίνεται να μην το κάνετε. Έχω δύο κονδύλια να πω χαρακτηριστικά. Για τα ασανσέρ του ΓΝΑ πληρώθηκε γραφείο απέξω, που τα έφτιαξαν οι ίδιοι, 250.000 ευρώ και για τις καλίμπρες πληρώθηκαν 800.000 ευρώ. Δεν πιστεύω ότι δεν έχουμε εμπιστοσύνη σ' αυτούς που τα φτιάχνουν, για να μη σκοτωθεί ο κόσμος, να χρειάζεται να δοθούν 250.000 ή 800.000 ευρώ σε εξωτερικά γραφεία τα χρήματα, για να βάλουν μια σφραγίδα.

Αφού το κάνετε και για λόγους οικονομίας, 800.000 και 250.000 είναι ένα εκατομμύριο και παραπάνω. Δεν μπορούσε να πάει σε κάτι καλύτερο για τους Στρατιωτικούς, που υφίστανται τα πάνδεινα και από πλευράς μισθολογικής και από πλευράς κατοικιών; Είναι ένα εκατομμύριο ευρώ, είναι πολλά λεφτά. Αυτό, μόλις το πετύχετε, η ανωτατοποίηση της Σχολής, συγνώμη για την έκφραση, δεν έχω άλλο τρόπο να το πω, η ισοτιμία της με τα Α.Ε.Ι..

Κλείνω με την τοποθέτησή μου για την τροπολογία, περί συνδικαλισμού με την επισήμανση που κάνατε, περί συμβουλευτικής μορφής στις μεταθέσεις. Δεν μπορεί κανείς να πει ότι μπορεί να είναι δεσμευτική, γιατί τινάχτηκε το στράτευμα στον αέρα. Εμείς είμαστε υπέρ και θα την υπερψηφίσουμε και θα έπρεπε να είμαστε και λίγο σεμνότεροι, όταν μιλάμε εδώ μέσα για τους Στρατιωτικούς και το συνδικαλισμό. Δεν μπορεί να εμπιστευόμαστε τους Στρατιωτικούς, τις Ένοπλες Δυνάμεις της χώρας, τους ένστολους, να μας υπερασπιστούν και να σώσουν την πατρίδα στα δύσκολα – δεν μιλώ για τις νατοϊκές τους υποχρεώσεις μας να συμμετέχουν σε ιμπεριαλιστικούς πολέμους – και να μην τους εμπιστευόμαστε να συνδικαλιστούν. Να έχουν, δηλαδή, την ευκαιρία να διατυπώσουν τα αιτήματά τους στο επίπεδο που αυτά δεν τους εξαιρούν, επειδή φορούν στολή, από το δικαίωμα που έχουν όλοι οι υπόλοιποι πολίτες αυτού του τόπου, με σεβασμό στην ιδιαιτερότητα, τι σημαίνει Ένοπλες Δυνάμεις, αλλά να έχουν μια δυνατότητα να εκφραστούν, με την επισήμανση ότι κάθε μορφής πολυδιάσπαση καταργεί τελικά και το συνδικαλισμό. Επομένως, εμείς θα υπερψηφίσουμε την τροπολογία, για τις υπόλοιπες θα επιφυλαχθώ, γιατί θέλουν μελέτη.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Υπουργός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Πολύ σύντομα να απαντήσω σε αυτά που έθεσε η κυρία Κανέλλη, γιατί μπορεί να καλύπτουν και άλλους συναδέλφους. Όσον αφορά στους Κυβερνήτες. Αυτό αφορά δύο ή τρεις τάξεις της Σχολής Ναυτικών Δοκίμων, πολυπληθείς. Υπήρξαν κάποια χρόνια που ήταν πολύ λίγοι και μετά για τρία χρόνια πήραν πάρα πολλούς Αξιωματικούς Ναυτικών Δοκίμων, με αποτέλεσμα σε αυτές τις τρεις τάξεις να μην μπορούν να καλύπτονται από τα 72 πλοία του Πολεμικού Ναυτικού.

Ρωτήσαμε το Γενικό Επιτελείο Ναυτικού όσον αφορά στη μείωση της θέσεως Συγκυβερνήτη. Το Γενικό Επιτελείο Ναυτικού απαντά ότι δεν είναι δυνατόν να μειωθεί ο χρόνος του Κυβερνήτη κάτω του ενός έτους, για να πάνε όλοι να κάνουν κυβερνητικό, γιατί υπάρχουν επιχειρησιακοί κίνδυνοι, για άπειρους κυβερνήτες.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Δεν διαφωνώ καθόλου με αυτό.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Στο άρθρο αυτό έχουμε βάλει ως κριτήριο τις υπηρεσιακές ανάγκες, τον ατομικό φάκελο του Αξιωματικού και εκδίδεται προς τούτο σχετική εισήγηση του Ανώτατου Ναυτικού Συμβουλίου. Δηλαδή, πρέπει σε αυτές τις δύο - τρεις τάξεις, δεν θα είναι για πάντα, να μπορέσουμε να το αντιμετωπίσουμε, γιατί τώρα είναι οι Αξιωματικοί αυτοί σε αυτό το σημείο, όπου θα πρέπει να εξελιχθούν. Ούτε είναι δίκαιο να τους αποστρατεύσουμε, επειδή κάποιοι εξ αυτών, έχοντας περάσει από πόστα ή έχοντας περάσει από μικρότερα πλοία, δεν μπορούν όλοι να περάσουν στις φρεγάτες. Γι' αυτό το λόγο, δεν έχω κάνει καμία παρέμβαση, έχω αφήσει το Πολεμικό Ναυτικό να εισηγηθεί. Νομίζω ότι είναι η πιο σωστή λύση να δεχθούμε τη δική τους πρόταση, διότι δεν έχουμε την εμπειρία, ούτε εγώ ούτε εσείς, να κρίνουμε αυτό το θέμα. Αφορά δύο με τρεις τάξεις.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Όπως είδατε, επισήμανα την αδικία, δεν μπορώ να αντιπροτείνω, ούτε θα διανοούμουν ποτέ να το αντιπροτείνω αυτό στο Ναυτικό.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν είναι δίκαιο να μην μπορούν να εξελιχθούν οι άλλοι, είναι ό,τι καλύτερο μπορούσαμε να κάνουμε.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Απολύτως δίκαιο είναι, αλλά δεν θα δημιουργήσει ένα ύφος και ένα ήθος.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εάν αυτές οι δύο τάξεις τακτοποιηθούν με αυτή την τροπολογία, ώστε να μην αποστρατευθούν αδίκως, νομίζω ότι το θέμα έχει λήξει εκεί, γιατί τα πλοία είναι αρκετά, για τις επόμενες τάξεις.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Δεν διαφωνώ, δεν θέλω να παρεξηγηθώ. Εγώ δεν είμαι υπέρ του να αποστρατευθούν, ακριβώς επειδή δεν θα έχουν υπηρετήσει, το αντίθετο. Λέω ότι απολογούμενη, εφόσον μού λέτε ότι είναι για δύο ή τρεις τάξεις, σηκώνω τα χέρια ψηλά, δεν είμαι εγώ το Ναυτικό.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Να σας πω και κάτι άλλο; Ένα καράβι στον ένα χρόνο που αναλαμβάνει Κυβερνήτης θα είναι δύο μήνες έξω για την ετήσια συντήρηση. Δεν είναι ένας χρόνος συνεχής του Κυβερνήτη πάνω στη γέφυρα και σε επιχείρηση.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Το εφάπαξ, πείτε μου.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αμέσως. Για τους βραχείας κατατάξεως αφορά, κυρίως, στις Ειδικές Δυνάμεις. Αφορά στις Ειδικές Δυνάμεις, ιδίως, τους βατραχανθρώπους και τους καταδρομείς, διότι αυτά τα παιδιά περνάνε μια πολύ εξειδικευμένη εκπαίδευση, οι αλεξιπτωτιστές, οι βατραχάνθρωποι, οι καταδρομείς ορεινών καταδρομών. Μετά από τους 9 μήνες της θητείας τους, αντιλαμβάνεστε ότι έχουμε εκπαιδευμένους στρατιώτες, οι οποίοι δεν μπορούν να προσφέρουν στο στράτευμα, παρά μόνο για τρεις μήνες, διότι είναι εξάμηνη, ουσιαστικά, η εκπαίδευσή τους.

Τι λέμε, λοιπόν; Να δώσουμε τη δυνατότητα σ’ αυτά τα παιδιά να μπορούν να παραμείνουν για τρία χρόνια στο στράτευμα, ως βραχείας κατατάξεως και από τους 100 οι 97 θα είναι εκεί. Ποιους άλλους εντάσσουμε σ' ένα ποσοστό 2% με 3%; Πολύ ειδικές περιπτώσεις. Χειριστές βαρέων μηχανημάτων.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Μιλάτε για τους 25, που θα γίνουν 300 τώρα.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Τριακόσιοι είκοσι πέντε είναι όλοι. Από τους 300, τέλος πάντων, άντε 10 απ’ αυτούς να είναι, για να πάνε στη ΜΟ.Μ.ΚΑ., που είναι χειριστές βαρέων μηχανημάτων ή εκπαιδεύονται σ’ αυτό ή είναι κάποιοι μηχανικοί, που χρειαζόμαστε, ή κάποιοι ειδικοί επιστήμονες.

Θα σας πω ένα παράδειγμα. Έχουμε στρατιώτη αυτή τη στιγμή, με δύο PHD, ο οποίος ήρθε να καταταγεί και ήλθε εθελοντικά, να βοηθήσουμε αυτό το παιδί, που είναι εξειδικευμένος στη διαχείριση σκουπιδιών κι έκανε μελέτη μόνος του, για τη διαχείριση των σκουπιδιών όλου του στρατεύματος. Αυτό το παιδί πρέπει να έχουμε τη δυνατότητα να το κρατήσουμε αντί για 9 μήνες, 3 χρόνια, ώστε να ολοκληρώσει την προσφορά του στις Ένοπλες Δυνάμεις και, παράλληλα, να του δώσουμε αντισταθμιστικά τη δυνατότητα να πάρει και μια εμπειρία από τις Ένοπλες Δυνάμεις, μια προϋπηρεσία. Όμως, το 97% αφορά στις Ειδικές Δυνάμεις.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Είναι επαρκής η εξήγηση, εφόσον ελέγχετε ανά πάσα στιγμή, εάν είναι έτσι.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αυτά που σας μεταφέρω, είναι αυτά, που μου μεταφέρουν και οι Ηγεσίες των Επιτελείων.

Όσον αφορά στο θέμα του εφάπαξ και δική μας πρόθεση ήταν να μπορούμε να το δίνουμε σε όλους έστω και με 10 χρόνια. Δεν υπάρχει βιωσιμότητα. Πρέπει να βάλουμε τα 20 χρόνια μίνιμουμ, του να υπηρετούν, για να μπορεί να υπάρχει βιωσιμότητα και να μην έχουμε πρόβλημα στην καταβολή του εφάπαξ τα επόμενα 15 χρόνια. Οι ειδικές περιπτώσεις που αποστρατεύονται για λόγους υγείας, για λόγους ατυχήματος ή για λόγους προσωπικούς πολύ σημαντικούς, δεν αποκλείονται από το εφάπαξ.

Εδώ κάνω κι ένα σχόλιο για το 65ο έτος της ηλικίας. Η τριακονταπενταετία ισχύει και, πράγματι, μέχρι το 58ο έτος της ηλικίας η πρώτη ρύθμιση που έφερα και ψηφίστηκε στη Βουλή, ήταν να έχουν το δικαίωμα να παραμένουν. Αυτό είναι ένα δίκαιο μέτρο, ιδίως για το βαθμό του Συνταγματάρχη και πάνω, για εκείνους που δεν περνούν απ’ την Σχολή Πολέμου, διότι αυτοί αποστρατεύονταν και δεν μπορούσαν να εξελιχθούν. Δεν είναι δίκαιο πράγμα το να αποστρατεύεις έναν Αξιωματικό στην καλύτερή του ηλικία, από τη στιγμή που θέλει να παραμείνει. Μιλάμε γι’ αυτούς που θέλουν να παραμείνουν. Αυτό άλλαξε σε μια τροπολογία, που είχαμε φέρει τότε. Είναι κάτι, που το έχουμε ζητήσει από τα Επιτελεία. Δημιουργεί κάποια μικρά προβλήματα στο Πολεμικό Ναυτικό, όμως, ο σκοπός είναι μέχρι τον Σεπτέμβριο να το έχουμε τακτοποιήσει. Στο θέμα της διδασκαλίας, είναι αλήθεια ότι όλο το σύστημα της εκπαίδευσης θέλει από την αρχή σχεδιασμό. Σκοπεύουμε και ήδη έχουμε αρχίσει και παίρνουμε γνώμες των Επιτελείων και των Σχολών. Όλο το εκπαιδευτικό σύστημα των Ενόπλων Δυνάμεων θ’ αλλάξει κι αυτό αφορά και στους Αξιωματικούς και τους Υπαξιωματικούς και όλα τα σχολεία των Ενόπλων Δυνάμεων.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Εκεί θα περάσετε και το δικαίωμα της υπογραφής;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εκεί θα περάσουμε και την επαγγελματική τους αποκατάσταση.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Αυτό εννοώ.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Σε αυτό θα περάσουμε και την επαγγελματική τους αποκατάσταση και αφορά, βεβαίως, και τους εν ενεργεία, οι οποίοι αποστρατεύονται. Θα σας πω ένα παράδειγμα. Ένας πιλότος F-16, ο οποίος μάχεται στο Αιγαίο κι έχει χιλιάδες ώρες πτήσεως, μόλις φεύγει από το στράτευμα θέλει να πάει να πάρει πτυχίο PPL, για να πετάξει ένα Piper. Του ζητάνε να πληρώσει 10.000 ευρώ και να ξαναδώσει εξετάσεις σε πολίτες. Είναι απαράδεκτα πράγματα. Άρα, λοιπόν, εδώ θέλουμε μια πρόταση, η οποία θα έχει και μια πρόταση, που θέλω να τη συζητήσουμε, γιατί είναι πάρα πολύ σημαντικό το θέμα αυτό, το θέμα της εισόδου στις Στρατιωτικές Σχολές. Είναι ένα θέμα πάρα πολύ σημαντικό, χρειάζεται μεγάλη διαβούλευση με όλους, με τα κόμματα, με το Κοινοβούλιο. Σκοπεύουμε να το φέρουμε το φθινόπωρο.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Μόνο μην δημιουργήσετε «ελίτ». Μήπως φτιάξετε κατηγορία «ιπποτών»; Την ξέρω την πρόθεση, δεν αστειεύομαι. Θέλετε να τραβήξετε τις σχολές από τις πανελλήνιες.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Διευκολύνετε τη διαδικασία.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αυτό αφορά κι ένα σχόλιο που άκουσα προηγουμένως, για τους ειδικής μονιμότητας πιλότους ελικοπτέρων και μου είπατε ότι «το κάνω φωτογραφικά για τον Κυβερνήτη, με τον οποίο πετάω μαζί». Αυτός μου το είπε και μου το έθιξε το θέμα και εν συνεχεία έκανα έρευνα και στο Ναυτικό. Υπάρχουν 11 Κυβερνήτες του Πολεμικού Ναυτικού και γύρω στους 7 Κυβερνήτες της Αεροπορίας Στρατού, οι οποίοι έχουν πάνω από 10.000 ώρες. Αυτοί οι άνθρωποι φτάνουν μέχρι το βαθμό του Ταγματάρχη, αλλά είναι πολύτιμοι εκπαιδευτές, διότι οι αντίστοιχοι απόφοιτοι σχολών, με λιγότερα χρόνια στον ίδιο βαθμό, έχουν 400 ώρες πτήσης. Αντιλαμβάνεστε ότι αυτά τα στελέχη, τα οποία από δική τους πρωτοβουλία θέλουν να παραμείνουν στο στράτευμα, έχουν το Medical Certificate, για να πετάνε, είναι τόσο πολύτιμοι για εκπαιδευτές, ιδίως, ελικοπτέρων, που δεν πρέπει να τους χάσουμε.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Γιατί να τους χάσουμε;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Γιατί αποστρατεύονται υποχρεωτικά στα 60.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): *(Ομιλεί εκτός μικροφώνου)*

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Γιατί θα πάρει του Συνταγματάρχη; Να σας πω, γιατί. Τον παίρνει, καταρχήν, σαν βαθμό αποστρατείας. Του Ταγματάρχη παίρνει τώρα. Αντισυνταγματάρχης έβγαινε. Του δίνουμε του Συνταγματάρχη ως βαθμό αποστρατείας, διότι αυτός ο άνθρωπος που είναι εκπαιδευτής είτε στο Πολεμικό Ναυτικό στα ελικόπτερα είτε είναι στην Αεροπορία Στρατού, αντί να βγει Αντισυνταγματάρχης, έχοντας εκπαιδεύσει σχεδόν όλους όσους σήμερα πετάνε, έναν βαθμό παραπάνω και από τη στιγμή που έχει προσφέρει πάνω από 35 χρόνια στο στράτευμα τον δικαιούται, αφού τον παίρνει έτσι κι αλλιώς μισθολογικά.

Το μεγαλύτερο κίνητρο, το πιο σημαντικό, είναι να παραμείνουν. Θα σας πω και κάτι ακόμα. Ένας εκπαιδευτής πιλότος, ο οποίος έχει 15.000 ώρες πτήσης που παίρνει σήμερα 1100 ευρώ μισθό, εάν βγει να δουλέψει στον ιδιωτικό τομέα, μπορεί να πάρει και 5000 ευρώ μισθό. Οι άνθρωποι αυτοί θέλουν να παραμείνουν στο στράτευμα και νομίζω ότι πρέπει να τους δώσουμε το δικαίωμα, να μπορούν να παραμείνουν και είναι δίκαιο. Αφορά πραγματικά 18 περιπτώσεις. Έντεκα του Πολεμικού Ναυτικού και οι υπόλοιποι της Αεροπορίας Στρατού. Υπήρχαν αντιδράσεις και από τις Μονάδες τους, δεν ήθελαν να το κάνουν αρκετοί, διότι αντιλαμβάνεστε ότι «κρατούν» το εκπαιδευτικό στα χέρια τους.

Είναι όμως τόσο πολύτιμοι, κι επειδή υπάρχουν στα ελικόπτερα και δυσλειτουργίες στην εκπαίδευση, γιατί δεν έχουμε προμηθευτεί τα τελευταία χρόνια εκπαιδευτικά ελικόπτερα, πολύ ελαφρά και φθηνά ελικόπτερα, ώστε να μπορούν να πάρουν ώρες πτήσης, πολλοί φεύγουν από την Πολεμική Αεροπορία, από τη Σχολή Ικάρων και πάνε στα ελικόπτερα και πετάνε μόνο με Super Puma. Δεν γίνεται. Αυτός ο άνθρωπος που θα πάει κατευθείαν από το αεροπλάνο στο Super Puma δεν έχει την εμπειρία και τις ώρες που θα τον βάλει σε ένα μικρό ελικόπτερο και θα μάθει να το πετάει manual. Γι' αυτό τον λόγο έγινε αυτή η ρύθμιση. Αν υπάρχουν άλλα θέματα, τα οποία δεν απάντησα, είμαι στη διάθεσή σας.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Ντζιμάνης.

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Κύριε Πρόεδρε, κύριοι Υπουργοί, κυρίες και κύριοι συνάδελφοι, μετά την α΄ ανάγνωση, μετά την κατ’ άρθρον συζήτηση στο νομοσχέδιο και μετά την ακρόαση και των φορέων, έχω να επισημάνω ότι σε γενικές γραμμές το νομοσχέδιο είναι στη σωστή κατεύθυνση. Με το νομοσχέδιο αναβαθμίζεται η εκπαίδευση των Υπαξιωματικών της Πολεμικής Αεροπορίας, αναδεικνύεται ο κοινωνικός ρόλος των Ενόπλων Δυνάμεων, αξιοποιείται η περιουσία των Ενόπλων Δυνάμεων, τακτοποιούνται χρονίζοντα ζητήματα των στελεχών όσον αφορά υπηρεσιακά θέματα, ρυθμίζεται η θητεία των Αρχηγών των Επιτελείων και του ΓΕΕΘΑ, με σκοπό την απρόσκοπτη εκπόνηση, ανάπτυξη και υλοποίηση του επιχειρησιακού σχεδιασμού. Δημιουργείται η απαιτούμενη ευελιξία, ώστε να υπάρχει αδιάκοπη υποστήριξη στρατιωτικού εξοπλισμού και να διατηρείται σε υψηλό επίπεδο η επιχειρησιακή ετοιμότητα των Ενόπλων Δυνάμεων. Επιδιώκεται η βιωσιμότητα των ειδικών λογαριασμών και η αλληλεγγύη των γενεών των ασφαλισμένων προσώπων. Καταπολεμάται η γραφειοκρατία και η διαφθορά στο εσωτερικό των Ενόπλων Δυνάμεων και επίσης, επιδιώκεται η αναμόρφωση του Στρατού. Σε γενικές γραμμές το σχέδιο νόμου είναι ένα σχέδιο που αντιμετωπίζει και θέτει υγιείς βάσεις, για τη σύγχρονη λειτουργία των Ενόπλων Δυνάμεων και πιστεύω ότι η υπερψήφισή του θα είναι προς το συμφέρον της χώρας και το αξιόμαχο των Ενόπλων Δυνάμεων.

Όσον αφορά για την επίμαχη τροπολογία, την οποία έχουμε συζητήσει, και αφορά στον συνδικαλισμό στις Ένοπλες Δυνάμεις, μετά από 38 χρόνια υπηρεσίας στις Ένοπλες Δυνάμεις, θέλω να πω ότι ο μοναδικός τρόπος επίλυσης των θεμάτων, των συντεχνιακών, των στελεχών των Ενόπλων Δυνάμεων, είναι ο συνδικαλισμός. Καταρχήν, είναι συνταγματικό δικαίωμα, είναι ελευθερία έκφρασης, αλλά, να σκεφτούμε ότι η Ηγεσία των Ενόπλων Δυνάμεων έχει αναλάβει την ευθύνη επιχειρησιακά να ρυθμίζει τα των Ενόπλων Δυνάμεων. Όσον αφορά στα υπόλοιπα θέματα, υπάρχουν βέβαια νόμοι και «προφήτες» και διαταγές, αλλά εάν σκεφτούμε τα τελευταία πέντε χρόνια αλλάξαμε πέντε Αρχηγούς. Μέχρι να ενημερωθούν οι Αρχηγοί έφευγαν. Τώρα εδώ, με το νέο σχέδιο νόμου, βλέπουμε ότι καθιερώνεται θητεία ικανή, ούτως ώστε να μπορέσουν να ολοκληρώσουν κάποιο σχεδιασμό.

Επίσης, η ενασχόληση με τα κοινά, δε νομίζω ότι είναι κακό πράγμα. Βελτιώνει το επίπεδο των ασχολούμενων και εδραιώνει τη Δημοκρατία. Ας θυμηθούμε και το Θουκυδίδη που έλεγε «τον μηδέν των δε μετέχοντα, ουκ απράγμονα, αλλά αχρείο νομίζομεν». Επίσης, δεν μπορώ να καταλάβω, γιατί φοβόμαστε το «πλάτεμα» της Δημοκρατίας μέσα στον ίδιο το ναό της Δημοκρατίας. Θα θυμηθώ το στίχο από ένα τραγούδι που λέει «*όποιος φοβάται φωνή να ακούει από το λαό, σε έρημο τόπο ζει και βασιλεύει*». Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Πράγματι, κυρίες και κύριοι συνάδελφοι, τώρα, στο τέλος της διαδικασίας συζήτησης αυτού του νομοσχεδίου, ακούμε πράγματα που θα τα έχουμε μαζί μας όσα χρόνια βρισκόμαστε εδώ, αλλά και εκτός αυτής της αιθούσης. Κύριε Ντζιμάνη, η έλλειψη συνδικαλισμού κατά την τριακονταετή θητεία σας δεν σας εμπόδισε να εκλεγείτε Βουλευτής, κάτι που δείχνει ότι ο συνδικαλισμός παρέλκει όσον αφορά στην πολιτική έκφραση των ανθρώπων και των στελεχών. Βέβαια, το πέρασμά σας από το ΠΑ.ΣΟ.Κ. και η επάνοδός σας το 2010, από την κυβέρνηση του ΠΑ.ΣΟ.Κ., ως Αποστράτου, βοήθησε πάρα πολύ προς αυτό και πράγματι, εκπληρώνετε τώρα, που είσαστε στον ΣΥΡΙΖΑ, τα διάφορα οφειλόμενα, τα οποία υπήρχαν. Πάντως, αυτό που λέτε και το θεωρώ όνειδος για Απόστρατο Αξιωματικό του Στρατού να λέει ότι «ο συνδικαλισμός είναι ο μόνος δρόμος στα στελέχη, για να διεκδικήσουν τα δικαιώματά τους», εγώ, εάν το έλεγα, θα ζήταγα να διαγραφεί από τα πρακτικά. Είναι απαράδεκτο αυτό, κύριε Ντζιμάνη. Και είναι απαράδεκτο, διότι βρεθήκατε εν όπλοις τριάντα χρόνια, όταν λέτε μετά από τριάντα χρόνια αυτά, που λέτε.

Απευθύνομαι, τώρα, στον κ. Υπουργό. Προσπάθησε με τον προσφιλή του τρόπο να «βάλει λόγια» σε κάτι που δεν είπα. Η Νέα Δημοκρατία, ο ομιλών και όλοι μας σ' αυτή την αίθουσα σεβόμαστε, εκτιμάμε και αγαπάμε την Ηγεσία των Ενόπλων Δυνάμεων, καθώς και όλα τα στελέχη και τα εν ενεργεία και εν αποστρατεία, που είναι στελέχη των Ενόπλων Δυνάμεων. Εσείς με το να μην τους ρωτάτε τους καθιστάτε «άφωνους». Γι' αυτό και σας προκάλεσα να τους φέρετε να μας απαντήσουν για την συγκεκριμένη τροπολογία, κύριε Υπουργέ. Να έρθουν οι Αρχηγοί, σας το ξαναλέω. Εσείς είσαστε ο πολιτικός προϊστάμενος, είστε η Πολιτική Ηγεσία και θα μπορέσετε να τους φέρετε να συζητήσουμε γι' αυτό το θέμα, αφού αποσύρετε τη συγκεκριμένη τροπολογία. Αν δεν το κάνετε αυτό, είστε αυτός που καθιστά «άφωνους» τους Αρχηγούς και κατά τον προσφιλή σας, ξαναλέω τρόπο, «βάλατε λόγια» σε εμένα που δεν είπα γι' αυτό το πράγμα. Θέλω να επανορθώσετε.

Μ.Ο.Μ.Α.: Υπάρχει το Ειδικό Τάγμα Μηχανικού 747. Υπάρχει η Ειδική Μονάδα Κατασκευών που έχει όλα τα συνεργεία, τα αφορούντα θέματα των Ενόπλων Δυνάμεων. Φανταστείτε να υπάρχουν προβλήματα σε Μονάδες και να καλούνται από Δημάρχους, Περιφερειάρχες, από οτιδήποτε άλλο να πάνε να επέμβουν σε διάφορα μέρη. Όλα τα άλλα, τα οποία ειπώθηκαν ότι θα είναι προς επίλυση κάθε θέματος, αν διαβάσετε την Ετήσια Έκθεση Δράσεων των Ενόπλων Δυνάμεων, θα δείτε το τεράστιο κοινωφελές έργο, που έχουν οι Ένοπλες Δυνάμεις. Σε τι θα προσθέσει η εμπλοκή της ΜΟ.Μ.ΚΑ. ή του Ειδικού Τάγματος Μηχανικού 747 ουσιαστικά, στα περαιτέρω ζητήματα, από μία μόνο επικοινωνιακού χαρακτήρα επιλογή; Απολύτως τίποτα! Πιστεύω πως πρέπει να το ξαναδείτε.

Αν δημιουργήσατε όλες εκείνες τις προϋποθέσεις, ούτως ώστε να μπορέσουν να δουλέψουν με ένα νέο τρόπο, με ένα νέο μοντέλο διαχείρισης, με μια νέα κατάσταση, μπορεί να συμφωνήσουμε. Αλλά, σήμερα, με καθημαγμένη διαθεσιμότητα, με Ένοπλες Δυνάμεις οι οποίες έχουν σοβαρά προβλήματα όσον αφορά στα τεχνικά ζητήματα, να τους στρέψετε, να τους προσανατολίσετε αλλού το κύριο έργο της αποστολής τους πέραν του προσφυγικού, θεωρώ ότι είναι, τουλάχιστον, ατυχής επιλογή.

Περιουσία των Ενόπλων Δυνάμεων - αξιοποίηση. Σαφώς, αναφανδόν, είμαστε υπέρ. Η αξιοποίηση των Ενόπλων Δυνάμεων είναι μια τεράστια υπόθεση, μια υπόθεση, που πιστεύω, πρωτογενώς την έχετε δεχτεί και την έχετε αντιληφθεί. Πιστεύω ότι το μέσον δεν είναι αποτελεσματικό, όσον αφορά στην συγκεκριμένη επιλογή και μάλιστα, παρίσταται εδώ ο μέλλοντας Πρόεδρος της ΥΠ.Α.Α.Π.Ε.Δ. κ. Ζησιμάτος, χωρίς να έχει ψηφιστεί, αλλά βοηθάει, κύριε Ζησιμάτο, γιατί μαθαίνετε. Αντιλαμβάνεστε ότι η επιστολή Ήφαιστου προς εσάς – θα την διαβάσατε – είναι η επιτομή των ενδεχόμενων προβλημάτων που θα αντιμετωπίσει το Υπουργικό Γραφείο.

 Στοιχειωδώς, εάν ήμουν στη θέση σας, θα το ενέτασσα υπό την εποπτεία του Α/ΓΕΕΘΑ, του ΓΕΕΘΑ, εάν θέλετε. Μπορεί το ΓΕΕΘΑ να έχει μια κάθετη αντίληψη και ενέργεια σε όλα αυτά τα ζητήματα. Γιατί υποτιμούμε την αποτελεσματικότητα των Ενόπλων Δυνάμεων και σ' αυτό τον τομέα; Πιστεύω ότι πρέπει να το ξαναδείτε, να μην είναι ιδιώτης ο προϊστάμενος, αλλά να είναι ένα επίλεκτο στέλεχος, από τα επίλεκτα στελέχη που έχουν, ιδιαίτερα νέους ανθρώπους οι Ένοπλες Δυνάμεις, που θα μπορέσει να έχει πλήρη γνώση της όλης κατάστασης. Αντιλαμβάνομαι τους δεσμούς, που έχετε με τον κ. Ζησιμάτο, βοηθήστε τον σε κάτι άλλο. Είναι αυτά που πιστεύω ότι πρέπει να πω.

Κλείνοντας – για τις τροπολογίες θα επιφυλαχθούμε στην Ολομέλεια, στις περισσότερες όμως συμφωνούμε – ζητώ, κύριε Υπουργέ, έστω και τώρα, να απεμπλακείτε από τα δεσμά της Συγκυβέρνησης, να αποσύρεται τη συγκεκριμένη τροπολογία, να την φέρετε εσείς ο ίδιος σαν ένα αυτοτελές νομοσχέδιο στην Επιτροπή μας, για να μπορέσουμε να πούμε εν εκτάση όλα αυτά τα ζητήματα, τα οποία μας απασχολούν, μας φοβίζουν και αισθανόμαστε ότι θα δημιουργήσουν τεράστια προβλήματα στις Ένοπλες Δυνάμεις.

Προβλήματα, τα οποία υφίστανται, τα οποία έχουν επισωρευθεί επί πολλά χρόνια, αυτά τα οποία βρίσκουν οι διάφοροι κύριοι, οι οποίοι έχουν μικρό, απολύτως μικρό ποσοστό μελών στα χιλιάδες εν ενεργεία στελέχη των Ενόπλων Δυνάμεων και τα χρησιμοποιούν ως σημαία, κουνώντας την στο Πολιτικό Σύστημα ότι αυτοί είναι οι διεκδικητές και οι υπερασπιστές των δικαιωμάτων των Ενόπλων Δυνάμεων. Μην μπαίνουμε σ’ αυτή την παγίδα, θα δημιουργήσουμε τεράστια προβλήματα. Όσον αφορά στην εισήγησή σας, όταν ήσασταν Εισηγητής στο νομοσχέδιο το 1994 – διήγαμε το πρώτο έτος Βουλευτές μαζί με τον κ. Υπουργό τότε – θα τα πούμε στην Ολομέλεια. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Δαβάκη. Γνωρίζοντας το θεσμικό ρόλο, κύριε Δαβάκη, θα ήθελα πραγματικά να διευκρινίσετε τελικά, θέλετε τους στρατιωτικούς άφωνους ή έλλογους, γιατί από την τοποθέτηση, δεν διευκρινίστηκε με σαφήνεια.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Με ρωτάτε ως Πρόεδρος ή ως Βουλευτής του ΣΥ.ΡΙΖ.Α.; Δεν ακούσατε τι είπα; Ο Υπουργός, μην καλώντας τους Αρχηγούς, τους καθιστά άφωνους για ένα τεράστιο ζήτημα που απασχολεί το προσωπικό τους. Με βάση τους Κανονισμούς, με βάση το Στρατιωτικό Κώδικα, η Ηγεσία είναι υπεύθυνη, άλλωστε αυτό το γνωρίζουμε οι πάντες, είναι υπεύθυνοι για το προσωπικό τους.

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥ.ΡΙΖ.Α.): Κύριε Πρόεδρε, επί προσωπικού.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Ντζιμάνης.

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥ.ΡΙΖ.Α.): Κύριε Δαβάκη, με όλο το σεβασμό που σας έχω, νομίζω ότι πάσχετε από το σύνδρομο στέρησης της εξουσίας, καθώς μπερδεύετε τα πράγματα και νομίζετε ότι είστε ακόμη Υπουργός κι εγώ είμαι Στρατηγός. Σας θυμίζω ότι είμαστε και οι δύο συνάδελφοι, στο ίδιο Κοινοβούλιο, την ίδια περίοδο. Όσον αφορά στα υπόλοιπα, που είπατε για το ΠΑ.ΣΟ.Κ. και την επαναφορά μου, εγώ διώχθηκα από τη Νέα Δημοκρατία, γιατί ήμουν Υπασπιστής του Μπαρμπα-Γιάννη του Χαραλαμπόπουλου και είναι τιμή μου αυτό. Αλλά με επανάφερε πάλι η Νέα Δημοκρατία, γιατί όταν έκανα προσφυγή, εάν θυμάστε τον Αύγουστο του 2009 είχε κάνει Κρίσεις, οπότε οι νέοι Αρχηγοί, έπαιρναν άδειες και δεν κοιτούσαν να κάνουν Κρίσεις.

Τον Σεπτέμβριο, ο κ. Καραμανλής προκήρυξε εκλογές, άρα ένσταση δεν μπορεί να κριθεί την προεκλογική περίοδο. Μετά ήρθε το ΠΑ.ΣΟ.Κ. και βρήκε στο συρτάρι την πρότασή μου. Αφού σαν ΠΑ.ΣΟ.Κ. με έδιωξαν, επέστρεψα. Όμως, στη δεύτερη αποστρατεία μου, δεν έφυγα ούτε γιατί ήμουν Νέα Δημοκρατία ούτε ΠΑ.ΣΟ.Κ. Έφυγα, γιατί ήμουν πατριώτης, επειδή διαφώνησα με το κλείσιμο του Α΄ και Β΄ Σώματος Στρατού, κάτω από τις επιταγές των δανειστών μας και όχι κατόπιν Εθνικού Σχεδιασμού και είπα «καληνύχτα Δυτική Μακεδονία», «καληνύχτα Κοζάνη» και εύχομαι αυτοί που σχεδίασαν αυτό το κλείσιμο να μην το μετανιώσουν. Διότι, όταν θα χρειαστούμε τον Στρατό στη Δυτική Μακεδονία και ειδικότερα, στην Κοζάνη και στην Κεντρική Μακεδονία, αυτές τις υποδομές δεν θα τις έχουμε. Ευχαριστώ πολύ.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Η τύχη του Α΄ Σώματος τώρα ποια είναι;

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥ.ΡΙΖ.Α.): Εσείς ξέρετε.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Ενάμιση χρόνο κυβερνάει το Κόμμα σας.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δαβάκη, ας κλείσει αυτή η διαδικασία. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ πολύ, κύριε Πρόεδρε. Δεν έχουμε να συμπληρώσουμε κάτι, κάναμε τις παρατηρήσεις μας επί των άρθρων, μιλήσαμε επί της αρχής. Για τις τροπολογίες στην Ολομέλεια. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστώ πολύ. Τον λόγο έχει ο κ. Δανέλλης.

ΣΠΥΡΟΣ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Ευχαριστώ, κύριε Πρόεδρε. Θα συνεχίσω από εκεί που είχα μείνει στην προηγούμενη συζήτησή μας, στο 6ο κεφάλαιο, δηλαδή στα άρθρα 35-45, όπου έχουμε διάφορες ρυθμίσεις, στις περισσότερες απ' αυτές, δεν διαφωνούμε. Θεωρούμε ότι το άρθρο 35, που αφορά σε ζητήματα που έχουν να κάνουν με θέματα που απασχολούν και την ΕΣΑΜΕΑ, θα μπορούσαν να ληφθούν υπόψη τα αιτήματα και οι παρατηρήσεις τους, οι οποίες είναι εύλογες και θα απάλυναν προβλήματα ενός κόσμου που, ούτως ή άλλως, έχει βαριά ζητήματα να τον απασχολούν.

Στο τελευταίο κεφάλαιο, στο άρθρο 43 παρ.2, δικαιολογημένα απαλλάσσετε της στρατιωτικής θητείας τους ιερομονάχους και δόκιμους μοναχούς, που μονάζουν στο Ορθόδοξο Πατριαρχείο Ιεροσολύμων. Με την ευκαιρία αυτή, παρότι δεν έχει σχέση με καμία από τις προβλέψεις του παρόντος νομοσχεδίου.

 Να θυμίσω ότι, όπως συμφωνήσαμε σ’ ένα αντίστοιχο προηγούμενο νομοσχέδιο, συντρέχουν λόγοι στήριξης για τους νέους επιστήμονες του εξωτερικού, οι οποίοι, μάλιστα, σε μια εξαιρετικά δύσκολη περίοδο, κάθε άλλο παρά περισσεύουν από τον τόπο μας. Αυτοί που δεν μπόρεσαν να τακτοποιήσουν κανονικά τις στρατιωτικές τους υποχρεώσεις και, επειδή, όπως προβλέψαμε στον νόμο 4361 που πρόσφατα ψηφίσαμε και συγκεκριμένα στο άρθρο 39, προβλέπει ότι μπορεί με Κοινή Υπουργική Απόφαση των Υπουργών Οικονομικών και Εθνικής Άμυνας, να αναπροσαρμόζεται το ποσό εξαγοράς της θητείας αυτών των κατηγοριών των υπόχρεων. Επειδή, στις μέρες μας για αρκετούς το προβλεπόμενο ποσό αποζημίωσης είναι υψηλό, θα μπορούσατε, ίσως, σε συνεργασία με τον Υπουργό Οικονομικών να κοιτάξετε μια αναθεώρησή του, έτσι ώστε να βοηθηθεί. Αντιλαμβάνομαι τις δυσκολίες της περιόδου, αλλά νομίζω ότι είναι από τα ζητήματα που αξίζει τον κόπο, να σκύψουμε με προσοχή. Δεν έχω να προσθέσω τίποτε άλλο, επιφυλασσόμαστε, όπως είπα και πριν, για την ψήφιση των επί μέρους άρθρων και επί της αρχής στην Ολομέλεια. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Δανέλλη.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Πρόεδρε, ξέχασα στην ομιλία μου, αυτό που ελέχθη από την κυρία Κανέλλη κι έχει πολύ δίκαιο, σχετικά με το «είναι δυνατός». Δεν υπάρχει η έκφραση «είναι δυνατός» σε νομοτεχνική βελτίωση, όσον αφορά στην κατάθεση των εμβλημάτων που να περιγράφεται η ονομασία των Σχολών.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το έχουμε διορθώσει ήδη αυτό. Θα μπει «καθορίζεται».

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας):Τι θα μπει «καθορίζεται»; Εντάξει, ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κυρίες και κύριοι συνάδελφοι, είμαστε στη β’ ανάγνωση και το θέμα έχει εξαντληθεί, μέσα από μια εποικοδομητική συζήτηση για το παρόν νομοσχέδιο, η οποία απεδείχθη λίαν εποικοδομητική για την προαγωγή του Κοινοβουλευτικού διαλόγου. Το σύνολο των συναδέλφων, με συναίσθηση ευθύνης, διατήρησε σε υψηλό επίπεδο τη συζήτηση και οι όποιες αντιπαραθέσεις είχαν ουσιώδες υπόβαθρο. Η ανταπόκριση του μεγαλύτερου μέρους των κοινωνικών φορέων, υπήρξε θετική, όπως τη βιώσαμε, στην ακρόαση αυτών. Οι αρνητικές τους δε επισημάνσεις, πιστεύω ότι θα αποτελέσουν θετική συνεισφορά στη διαμόρφωση του τελικού κειμένου της νομοθέτησης. Με λύπη μου διαπίστωσα, πως οι αρνητικές προσεγγίσεις, που εξέφρασε ένας μικρός αριθμός φορέων, χαρακτηρίζεται από την κομματική τους και μόνο προσήλωση.

Θα ήθελα να σημειωθεί πως αυτό το νομοσχέδιο πέτυχε την πλήρη ταύτιση των προθέσεων της πολιτικής ηγεσίας με τις επιχειρησιακές προτάσεις της στρατιωτικής ηγεσίας. Επίσης, είπαμε και επαναλαμβάνουμε, ότι το παρόν νομοσχέδιο έχει ως κύριους στόχους τη ρύθμιση βασικών αναγκών οργάνωσης και δομής των Ενόπλων Δυνάμεων, τη ρύθμιση ζητημάτων ασφαλείας και εξοπλιστικής επάρκειας των Ενόπλων Δυνάμεων και τη βελτίωση σημαντικού αριθμού ρυθμίσεων σταδιοδρομικής φύσεως ιεραρχίας και εξέλιξης υπηρεσιακής των υπηρετούντων στις Ένοπλες Δυνάμεις.

 Επιτρέψτε μου να κάνω κάποια σχόλια σχετικά με τα όσα επισημάνθηκαν, κυρίως εστιάζοντας οι συνάδελφοι σε τρία - τέσσερα θέματα του νομοσχεδίου. Είναι θέματα, τα οποία καυτηρίασαν, αντιλέγοντας σε αυτό, το οποίο συνέθετε την εικόνα του κειμένου και την προς συζήτηση και ψήφιση διάταξη, ξεκινώντας από τη ΜΟ.Μ.ΚΑ.. Η ΜΟ.Μ.ΚΑ. είναι η αναβίωση της παλιάς Μ.Ο.Μ.Α.. Τι σημαίνει αυτό; Δεν υπήρξε ούτε ένας μέσα σ’ αυτή την αίθουσα, που να μην εξάρει την προσπάθεια εκείνων των ανθρώπων που υπηρετούσαν τις Ένοπλες Δυνάμεις σε μια δύσκολη εποχή και περίοδο για την Ελλάδα, έτσι ώστε η προσφορά τους και η αποτελεσματικότητά τους στην πατρίδα, σήμερα να γίνεται, αφενός, μεν αφορμή, για να εξάρουμε εκείνη την προσπάθεια ως αποτελεσματικότατη και τελέσφορη, αλλά από την άλλη μεριά, να αποτελεί αφορμή αντιπαράθεσης σε εκείνο, το οποίο σήμερα η πατρίδα, όπως και τότε, χρειάζεται και έρχεται μέσα από αυτή τη Μονάδα Μελετών και Κατασκευών να βοηθήσει τις τοπικές κοινωνίες, να αντιμετωπίσει τις φυσικές καταστροφές και όπου χρειαστεί να επέμβει, έτσι ώστε να επιτύχει δύο πράγματα.

Πρώτο, να προλάβει εκείνο το οποίο δεν μπορεί αυτή τη στιγμή η Πολιτεία. Αυτό αποδεικνύει την μεγάλη της προσφορά. Δεύτερο, συγκριτικά με το κόστος το οποίο θα αναλάβει εκείνη να είναι πολύ χαμηλότερο με ό,τι αυτό συνεπάγεται σε καιρούς οικονομικής κρίσης και δυσπραγίας. Με θλίψη μου ακούω μέσα σ’ αυτή την αίθουσα να προβάλλονται θέματα ανταγωνισμού, όπως από την μια αυτό εξέφρασε ο Πρόεδρος του ΤΕΕ και από την άλλη να θεωρεί ανίκανο αυτό το κλιμάκιο της ΜΟ.Μ.ΚΑ. ως προς το έργο, το οποίο προτίθεται να προσφέρει και να το αποκαλεί ουτοπιστικό. Επίσης, ακούω τον κ. Δαβάκη, σε συνέχεια των προηγούμενων να συντάσσεται με αυτό και να λέει ότι τα τεχνικά κλιμάκια του Υπουργείου Εθνικής Άμυνας έχουν σοβαρά προβλήματα. Ας μας πει ποια είναι. Ποια είναι; Επίσης, αυτά αποτελούν παρακωλυτικό εμπόδιο της συνέχειας και της μετεξέλιξης της Μ.Ο.Μ.Α. σε ΜΟ.Μ.ΚΑ..

Σε ό,τι αφορά στην ΥΠ.Α.Α.Π.Ε.Δ., αυτή την υπηρεσία που έρχεται να αξιοποιήσει την περιουσία του Υπουργείου Εθνικής Άμυνας. Στις χειρότερες οικονομικές περιόδους που διαβαίνει η χώρα μας, βρέθηκε ο Υπουργός Εθνικής Άμυνας, ο κ. Καμμένος, να αξιοποιήσει μια περιουσία δισεκατομμυρίων, για να ελαφρύνει τον Προϋπολογισμό της Γενικής Κυβέρνησης και με ό,τι έσοδα προσπορίσει, ώστε να μπορέσει να αντιμετωπίσει ανάγκες λειτουργίας του Υπουργείου Εθνικής Άμυνας. Ανάγκες, οι οποίες υφίστανται και προκύπτουν. Αντί αυτό να το δούμε θετικά στο πλαίσιο μιας κοινής προσπάθειας, εθνικής προσπάθειας και συμπόρευσης, πατριωτικής γραμμής, την οποία πρέπει να ακολουθήσουμε, δυστυχώς, το βλέπουμε ως ένα αίτιο, ως μια αφορμή, προκειμένου να ασκήσουμε αντιπολιτευτική τακτική στο πλαίσιο της προβολής του κομματικού οφέλους, έναντι του πατριωτικού συμφέροντος.

Επιπρόσθετα, ακούγεται το θλιβερό μέσα σε αυτή την αίθουσα και πιστεύω και στην Ολομέλεια θα έρθει, της σύγκρισης αυτής της υπηρεσίας της ΥΠ.Α.Α.Π.Ε.Δ. με το ΤΑΪΠΕΔ. Εκεί, λοιπόν, νομίζω ότι ο κάθε Έλληνας και η Ελληνίδα που μας ακούει μας κρίνει, τουλάχιστον, ως προς ποια είναι η πρόθεσή μας σ’ αυτούς τους καιρούς να προσφέρουμε με παραγωγή αληθινού και ειλικρινούς πολιτικού λόγου, καταρχήν, στο πλαίσιο του κοινοβουλευτικού μας καθήκοντος και στην άσκηση της πολιτικής, το οποίο ζητάει αυτή τη στιγμή ο Έλληνας, δηλαδή την ελάφρυνση του όποιου χρέους, μπορεί να φέρει στους ώμους του και με την κίνηση αυτή το Υπουργείο Εθνικής Άμυνας επιτυγχάνει να ελαφρύνει το βάρος από τους ώμους του Έλληνα και της Ελληνίδας, το οποίο έρχεται μέσα από τους δανειστές να προστεθεί και ο «τράχηλος» του Έλληνα να σκύβει όλο και περισσότερο. Βέβαια, αντί αυτό να εκτιμηθεί και να επικροτηθεί, εν τούτοις το αντίθετο συμβαίνει, με αποτέλεσμα να συγκρίνουμε αυτή την υπηρεσία με το ΤΑΪΠΕΔ. Μια υπηρεσία, η οποία με πολύ κανονιστική εφαρμογή των άρθρων που τη διέπουν και λέει ξεκάθαρα ποιος είναι ο ρόλος της. Είναι αξιοποίηση, είναι εκμετάλλευση, δεν είναι ξεπούλημα.

Τελειώνοντας, θα ήθελα να μου επιτρέψετε να αναφερθώ στο θέμα του συνδικαλισμού. Βέβαια, για τις Ένοπλες Δυνάμεις, μέχρι τώρα ο συνδικαλισμός, ακούγονταν κάτι σαν παρακωλυτικό εμπόδιο της λειτουργίας και του καθήκοντος των υπηρετούντων σε αυτές. Επίσης, εκφράζω τον προβληματισμό ότι εάν οι Ένοπλες Δυνάμεις έχουν εκείνα τα προβλήματα, τα οποία θα επιλύσουν οπωσδήποτε μέσα από τον συνδικαλισμό, τότε μπορεί αυτό να ακούγεται και ως ένα πρόβλημα, το οποίο η στρατιωτική και πολιτική ηγεσία μπορεί να αντιμετωπίζει, ως προς την ικανοποίηση των θεμάτων των υπηρετούντων στις Ένοπλες Δυνάμεις. Ικανοποίηση δικαίων και νόμιμων αιτημάτων τους, τα οποία θα μπορούσαν να τακτοποιηθούν και να διευθετηθούν, μέσα από νομοθετήματα και ίσως όχι μέσα από τη φωνή του συνδικαλισμού με ό,τι αυτό συνεπάγεται σε κινδύνους που ο καθένας μας μπορεί να πιστεύει ότι μπορεί να προκληθούν. Αυτό, βέβαια, είναι μια προσωπική άποψη και την εκφράζω. Δεν είναι η άποψή του κόμματός μας, στο οποίο μετά από συλλογική απόφαση, αποφασίσαμε ότι αυτή η τροπολογία θα γίνει δεκτή.

Επίσης, θέλω να υποβάλλω κάποιες προσωπικές παρατηρήσεις για το θέμα αυτό, το οποίο μπορεί να έχει την προέκταση της νομοτεχνικής βελτίωσης, ώστε αυτή τη τροπολογία, όταν τελικά έρθει στην τελική της μορφή, αν και εφόσον κρίνουμε ότι αυτές οι παρατηρήσεις είναι εποικοδομητικές και ωφέλιμες, να τις ακούσετε. Με τον νόμο 1264/1982 ρυθμίστηκε η ίδρυση, οργάνωση και δράση των συνδικαλιστικών οργανώσεων στο Δημόσιο, στα ΝΠΔΔ και στους ΟΤΑ. Την επέκταση των διατάξεων αυτών και στα εν ενεργεία στελέχη των Ενόπλων Δυνάμεων προτείνει η παρούσα τροπολογία. Με πάγια νομολογία του Αρείου Πάγου, ξέρουμε ότι οι υπηρετούντες στις Ένοπλες Δυνάμεις δεν αποτελούν ειδική κατηγορία Ελλήνων, ώστε να εξαιρούνται από τους άλλους, οι οποίοι συνδικαλίζονται. Άρα, πρέπει να απολαμβάνουν τα δικαιώματα αυτών.

Από την άλλη μεριά, όμως, το Σύνταγμα εκτός από τις διατάξεις με τις οποίες ρυθμίζει την κομματική ουδετερότητα των Στρατιωτικών, τα κωλύματα εκλογιμότητάς τους και την υπαγωγή τους στη δικαιοδοσία των Στρατιωτικών Δικαστηρίων, δεν περιέχει καμία άλλη ρύθμιση γενική ή ειδική, για τα πραγματικά συνταγματικά δικαιώματα των υπηρετούντων στις Ένοπλες Δυνάμεις. Και αυτό το καταθέτω. Η τροπολογία προβλέπει τη σύσταση Πρωτοβάθμιων Περιφερειακών Ενώσεων εν ενεργεία Στρατιωτικών, καθώς και μια Πανελλήνια Ομοσπονδία, ως δευτεροβάθμιο όργανο των πρωτοβάθμιων Περιφερειακών Ενώσεων. Στην παράγραφο 8 αποτυπώνονται οι απαγορεύσεις που θα ισχύουν για τα μέλη τους, όπως π.χ. δεν θα μπορούν να κηρύσσουν ή να συμμετέχουν σε απεργίες, να προβαίνουν σε δημόσιες αντιπαραθέσεις και να προβαίνουν σε δημόσιες αντιπαραθέσεις.

 Εχθές μόλις, εδώ στην ακρόαση των φορέων, είδαμε τον κ. Κολλύρη να αντιπαρατίθεται δημόσια, γιατί δημόσια είναι αυτή η συνεδρίαση, με τον κ. Υπουργό, βάζοντας ως θέμα ότι ο κ. Υπουργός είναι φίλα διακείμενος προς τον κ. Τσουκαράκη. Και μάλιστα, έβαλε και ως μέτρο σύγκρισης, πόσα μέλη αριθμεί η μια ομοσπονδία με την άλλη ομοσπονδία, για να δείξει τι, μέσα από αυτή την αντιπαράθεση; Τρόπον τινά εκβιασμών του προς την προσέγγιση που πρέπει να έχουν τα θέματά του και η ικανοποίηση αυτών των θεμάτων σε σχέση με την πολιτική ηγεσία. Συστήνεται Πειθαρχικό Συμβούλιο, στο οποίο θα παραπέμπεται κάθε μέλος που θα παραβιάζει τις διατάξεις αυτές. Προηγούμενα, αναφέρθηκα σε μια παραβίαση του κ. Κολλύρη. Τους παρέχει το προνόμιο της υποχρεωτικής συμμετοχής στα κατά κλάδο Συμβούλια Μεταθέσεων και Προσφυγών. Τέλος, η ομοσπονδία θα λειτουργεί ως γνωμοδοτικό όργανο.

Με το εδάφιο γ΄ της παρ.8, τους απαγορεύει να αναμειγνύονται σε θέματα διοίκησης των Μονάδων. Ωστόσο, με την παράγραφο 17, προβλέπεται υποχρεωτική συμμετοχή τους ως αιρετοί εκπρόσωποι στα Συμβούλια Μεταθέσεων και Προσφυγών.

ΑΘΑΝΑΣΙΟΣ ΔΑΒΑΚΗΣ: (Εισηγητής της Νέας Δημοκρατίας): Γιατί δεν την υπογράψατε, κύριε Κατσίκη, την τροπολογία;

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ακούστε, κύριε Δαβάκη, καταρχήν δεν θέλω κινδυνολογείτε, πρώτον. Θα μου κάνετε μεγάλη χάρη.

ΑΘΑΝΑΣΙΟΣ ΔΑΒΑΚΗΣ: (Εισηγητής της Νέας Δημοκρατίας): Εισηγείται την τροπολογία, που υπέγραψαν άλλοι. Αυτό δεν έχει ξαναγίνει στην Βουλή.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κύριε Πρόεδρε, δεν έχω το δικαίωμα να κάνω παρατηρήσεις επί τροπολογίας; Ξέρετε ο Θεός έδωσε σε όλους φαιά ουσία να μπορούμε να κρίνουμε και να κρινόμαστε από το αποτέλεσμά μας. Σήμερα κρίνεται ο κ. Δαβάκης από το δικό του αποτελέσματα αντίληψης, το οποίο εκφράζει εδώ μέσα. Και εν πάση περιπτώσει, ας υπάρξει και λίγο κατανόηση και σεβασμό, σε ένα νέο Βουλευτή. Κύριε Πρόεδρε, οι παρατηρήσεις μου έχουν ένα σκοπό και μία έννοια, να συμβάλουν στην καλύτερη δυνατή διαμόρφωση αυτής της τροπολογίας, την οποίαν αρχικά είπα και λέω ότι δεχόμαστε. Και λέω ότι αποτελεί οξύμωρο σχήμα, δεδομένου ότι με το τρόπο αυτό μετέχουν έστω και ακροθιγώς στη στελέχωση Μονάδων.

Με τα εδάφια δ΄ και ε΄ ,της παρ. 8, απαγορεύεται στα Σωματεία και στα μέλη των Ενώσεων να προβαίνουν σε δημόσια, καθώς και να χρησιμοποιούν οποιοδήποτε χαρακτηρισμό και να ασκούν κριτική σε βάρος στρατιωτικής ιεραρχίας. Οποιοδήποτε Σωματείο παραβεί τις παραπάνω απαγορεύσεις, θα παραπέμπεται στο συσταθέν Πειθαρχικό Συμβούλιο της Ομοσπονδίας, το οποίο μπορεί να επιβάλει τις ποινές της έγγραφης επίπληξης ή της προσωρινής διαγραφής του από μέλους της Πανελλήνιας Ομοσπονδίας. Είναι αδιευκρίνιστο όμως, το τι θα συμβεί με τα μέλη που ασκούν την κριτική ή την δημόσια αντιπαράθεση. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κυρίες και κύριοι βουλευτές, συνεχίζω την εισήγησή μου, όπως την αφήσαμε μετά το διάλειμμα επί του νομοσχεδίου, κάνοντας κάποιες παρατηρήσεις. Στο τέταρτο κεφάλαιο και στα άρθρα 23 και 24, τα οποία ασχολούνται με τους Αξιωματικούς νοσηλευτικής και τους Αξιωματικούς υγειονομικού, αντιστοίχως. Με σκοπό την αξιοποίησή τους, σύμφωνα και με τα παραπάνω προσόντα τους και την επιτυχημένη προσπάθεια αυτοβελτίωσής τους, με την απόκτηση κάποιου τίτλου σπουδών και γνώσεων, που είναι χρήσιμες στο μόνιμο και συνεχιζόμενο αγώνα κάλυψης των επιχειρησιακών και λειτουργικών αναγκών των Ενόπλων Δυνάμεων της πατρίδας μας.

Περιμένουμε και άλλα τέτοια βήματα αξιοποίησης του ανθρώπινου δυναμικού. Θα σας καταθέσουμε κι εμείς εν καιρώ κάποιες προτάσεις πάνω σε αυτό. Σε αυτό το σημείο, θα ήθελα να σας θυμίσω μια απάντηση την οποία έλαβα στην ερώτησή μου σχετικά με τους φαρμακοποιούς στις Ένοπλες Δυνάμεις. Ίσως είναι και μια ευκαιρία να ζητηθεί και αυτό, διότι ήταν διφορούμενη η απάντηση, η οποία είχα λάβει, καθώς, ενώ εγώ πρότεινα την επέκταση ενός δικαιώματος στο πλαίσιο της ίσης μεταχείρισης όλων των στελεχών, εσείς εμφανιστήκατε ότι εξετάζετε το ενδεχόμενο πλήρους κατάργησης του εν λόγω δικαιώματος των φαρμακοποιών των Ενόπλων Δυνάμεων.

 Ιδιαίτερη προσοχή θέλει και το άρθρο 28, το οποίο προβλέπει την έκδοση μιας ακόμη Υπουργικής Απόφασης, με την οποίαν θα αντικατασταθούν άμεσα στους επόμενους λίγους μήνες όλοι οι Δικαστικοί Λειτουργοί του Δικαστικού Σώματος των Ενόπλων Δυνάμεων, που συμμετέχουν ως μέλη σε Διοικητικά Συμβούλια και Επιτροπές με Αξιωματικούς, σύμφωνα με το άρθρο 27 του Κοινού Νομικού Σώματος. Θα θέλαμε να ακούσουμε το σκεπτικό πίσω από αυτή την απόφαση και να μας πείτε δύο λόγια, με ποια κριτήρια και με ποια ακριβώς διαδικασία θα επιλεγούν οι αντικαταστάτες των Δικαστικών Λειτουργών, που μετείχαν στα διοικητικά συμβούλια των νομικών προσώπων του Υπουργείου, καθώς και σε άλλες Επιτροπές.

Στο κεφάλαιο 5, θα ήθελα να σταθούμε στο άρθρο 33, όπου, απ' ό,τι αντιλαμβάνομαι ξεκαθαρίζεται πως τα ισοδύναμα για τα ειδικά μισθολόγια, δεν θα τα βρούμε με επιτυχημένους και επωφελής για το Δημόσιο εξώδικους συμβιβασμούς, καθώς σύμφωνα με το εν λόγω άρθρο στην ευχάριστη αυτή περίπτωση τα χρήματα θα πρέπει να δίνονται αποκλειστικά για την κάλυψη των εξοπλιστικών αναγκών των Ενόπλων Δυνάμεων.

Για το άρθρο 34 και με τη διαδικασία με την οποία θα γίνεται η αξιοποίηση του μη επιχειρησιακά αναγκαίου στρατιωτικού εξοπλισμού, το μόνο που έχω να παρατηρήσω είναι πως είναι πολύ λεπτή η γραμμή μεταξύ της αξιοποίησης και του ξεπουλήματος. Θα φανεί τι θα γίνει με το υλικό που θα κρίνει το Συμβούλιο των Αρχηγών, πως δεν του είναι επιχειρησιακά απαραίτητο. Θα θέλαμε και εδώ να μας δώσετε ένα παράδειγμα αξιοποίησης που μας οδήγησε σε αυτή τη διάταξη.

 Στο 6ο κεφάλαιο του νομοσχεδίου βρίσκεται και το περίφημο άρθρο 41, το οποίο ενισχύει έναν ήδη πολύ ισχυρό ελεγκτικό μηχανισμό, ο οποίος είναι ξεκάθαρος πως βρίσκεται στον απόλυτο έλεγχο του εκάστοτε Υπουργού. Και αναφέρομαι στην τέταρτη παράγραφο, του άρθρου 41, όπου ουσιαστικά, γίνεται σαφές πως ο Υπουργός Εθνικής Άμυνας, ο Διευθυντής της Μονάδας Εσωτερικού Ελέγχου, ο οποίος ορίζεται και εκείνος απευθείας από τον ίδιο Υπουργό και ο Υπουργός Δικαιοσύνης θα έχουν την ευθύνη της αξιοποίησης των ευρημάτων της Μονάδας Εσωτερικού Ελέγχου.

 Στο όνομα της αυτοκάθαρσης και της δικαιοσύνης δίνονται πολλές δυνάμεις στον Υπουργό και αυτό δεν μπορεί να το αμφισβητήσει κανείς. Σύμφωνα με το άρθρο 46, θα πρέπει να περιμένουμε μια σειρά από Προεδρικά Διατάγματα, με σημαντικότερο εξ αυτών εκείνο που σε οκτώ μήνες θα καθορίσει τον τρόπο λειτουργίας της νέας Σχολής. Το περιεχόμενο του οποίου, όπως αυτό θα προταθεί τελικά από τον Υπουργό Εθνικής Άμυνας στον Πρόεδρο της Δημοκρατίας, θα πρέπει κατά τη γνώμη μου και το προτείνω να γίνει αντικείμενο ειδικής συζήτησης της Επιτροπής μας. Κρατάμε επίσης και την υπόσχεση του Υπουργού ότι θα φέρει ένα νομοσχέδιο το φθινόπωρο.

Κλείνοντας την τοποθέτησή μου θα ήθελα να εκφράσω την ικανοποίησή μου για την αποκατάσταση των σειρών της ΣΤΥΑ 40 – 41. Πρόκειται για μια αδικία που και η Ένωση Κεντρώων από τη δικιά της πλευρά ζητούσε πάρα πολύ καιρό να αποκατασταθεί. Δύο λόγια και για τη βουλευτική τροπολογία περί των ενώσεων. Η τροπολογία για την Ένωση Κεντρώων οφείλει να αποσυρθεί. Δεν είμαστε σύμφωνοι ούτε με το περιεχόμενο, αλλά και ούτε θα μπορούσαμε να δεχθούμε μια τόσο θεμελιώδη αλλαγή να επέλθει με βουλευτική τροπολογία αυτού του είδους. Διαφωνούμε με τη σεβαστή συνάδελφο κυρία Κανέλλη και συμφωνούμε με τον Εισηγητή της Νέας Δημοκρατίας να αποσυρθεί και να ξανάρθει σαν νομοσχέδιο από τον ίδιο τον Υπουργό, για να υπάρχει και η θέση των Αρχηγών των Σωμάτων.

Στο σημείο αυτό γίνεται β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Γεώργιος Παπαφιλίππου, Δημήτριος Εμμανουηλίδης, Χαρά Καφαντάρη, Χρήστος Καραγιαννίδης, Αϊχάν Καρά Γιουσούφ, Νίνα Κασιμάτη, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Συμεών Μπαλλής, Γιώργος Ντζιμάνης, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Ελένη Σταματάκη, Τριαντάφυλλο Μηταφίδη, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Βασίλης Τσίρκας, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Ιωάννης Κεφαλογιάννης, Ευάγγελος Μεϊμαράκης, Νικόλαος Παναγιωτόπουλος, Ιωάννης Πλακιωτάκης, Κωνσταντίνος Τασούλας, Κωνσταντίνος Τσιάρας, Αντώνιος Γρέγος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Γιάννη Δελή, Σταύρος Τάσσος, Σπυρίδων Δανέλλης, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Πρόεδρε, δεν έχω να προσθέσω κάτι με την έννοια ότι διατηρούνται όσα είπα στην προηγούμενη τοποθέτησή μου.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Υπουργός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, αν επιτρέπετε, να πω στην κυρία Κοζομπόλη μια νομοτεχνική αλλαγή στην τροπολογία, αν την δέχεστε, γιατί εσείς την καταθέσατε με τους συναδέλφους. Αφορά στο θέμα του Συμβουλίου Μεταθέσεων. Στην παρ. 17 να υπάρξει αλλαγή σε σχέση με τη συμμετοχή του Σωματείου στο Συμβούλιο Μεταθέσεων, η οποία είναι γνωμοδοτική. Αυτό θα ήθελα να σας ζητήσω.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κυρία Κοζομπόλη.

ΠΑΝΑΓΙΩΤΑ ΚΟΖΟΜΠΟΛΗ: Κύριε Υπουργέ, το ανακοινώσατε κατά την προηγούμενη κατ’ άρθρον συζήτηση. Ήμουν σε άλλη Επιτροπή, στη Θεσμών και Διαφάνειας, και δεν το άκουσα. Σύμφωνοι. Εγώ θα αναφερθώ μόνο στην τροπολογία. Θεωρώ ότι η προτεινόμενη σήμερα τροπολογία στηρίζεται στο Σύνταγμα και στον Αστικό Κώδικα και στην παραδοχή ότι οι υπηρετούντες στις Ένοπλες Δυνάμεις δεν αποτελούν ειδική κατηγορία Ελλήνων που δεν απολαμβάνουν όλων των δικαιωμάτων. Η διάταξη είναι ανάλογη με εκείνη που ισχύει στον συνδικαλισμό για τις οργανώσεις των Αστυνομικών υπαλλήλων και στην πραγματικότητα καλύπτει ένα κενό. Ήδη, οι υπηρετούντες, οι εν ενεργεία στρατιωτικοί, στις Ένοπλες Δυνάμεις έχουν συστήσει Σωματεία, Ενώσεις, οι οποίες, όμως, δεν στηρίζονται σε μια νομοθετική ρύθμιση. Ουσιαστικά υπάρχει ένα κενό. Με αυτό τον τρόπο απονέμεται δικαιοσύνη και ισονομία, θα έλεγα.

 Η συγκεκριμένη νομοθετική ρύθμιση λαμβάνει πρόνοια για την δημιουργία των Ενώσεων, αφενός, αλλά και την συλλογική έκφραση όλων των Όπλων, γιατί διέπονται όλα τα Όπλα από ενιαίο Πειθαρχικό Δίκαιο, από ενιαίο Στρατιωτικό Δίκαιο και γενικά όλοι οι κανόνες, διέπουν και τα τρία Όπλα μαζί και γι’ αυτό εκφράζονται συλλογικά στο πνεύμα αυτό.

Επίσης, στο πνεύμα της Απόφασης του 2012 του Αρείου Πάγου, προβλέπεται ο τρόπος λειτουργίας των Ενώσεων, τα δικαιώματα των μελών των Ενώσεων, ο τρόπος εκλογής των Οργάνων των Πρωτοβάθμιων Σωματείων, αλλά και των αντιπροσώπων για την Ομοσπονδία. Εδώ θέλω να πω και να το τονίσω αυτό ότι θα υπάρχει ένα ψηφοδέλτιο, όπου εκείνοι που θα επιθυμούν να ενταχθούν, να εκλεγούν στα όργανα της Ένωσης ή του Σωματείου ή της Ομοσπονδίας θα συμμετέχουν από κοινού. Το πρωί με ρωτούσαν κάποιοι και με εγκαλούσαν αν θα βλέπουν τραπεζάκια στους στρατώνες, που έχουν οι παρατάξεις Κ.Κ.Ε., Ν.Δ. ή κάτι άλλο. Πραγματικά αυτά μόνο απορία προκαλούν, διότι, ήδη, στην Αστυνομία και στο Λιμενικό ο τρόπος που συνδικαλίζονται νομίζω είναι εκείνος που προάγει τα συμφέροντά τους, χωρίς να προκαλούν ή να παρεμποδίζουν ενός ευαίσθητου τομέα τη λειτουργία. Έχετε αντίρρηση, κύριε Δαβάκη; Έχει προσαρμογές το τι είναι εργοδοσία και πώς ακριβώς είναι.

Λαμβάνοντας υπόψη η νομοθετική ρύθμιση το γεγονός ότι είναι ευαίσθητος αυτός ο χώρος του στρατεύματος, υπάρχουν συγκεκριμένοι περιορισμοί που είναι σαφώς καθορισμένοι στη συγκεκριμένη διάταξη, δηλαδή η απαγόρευση συμμετοχής στην απεργία και όλα τα άλλα που καθορίζονται μέσα στη διάταξη. Θεωρώ ότι σήμερα αποδίδεται δικαιοσύνη στο θέμα αυτό και ισονομία, γιατί είναι ένα δικαίωμα που το υπαγορεύει, αφενός, το Σύνταγμα, αφετέρου, δεν το απολάμβανε μέχρι σήμερα μια συγκεκριμένη κατηγορία ανθρώπων, οι οποίοι δεν είναι δίκαιο να έχουν αυτή τη διακριτική σε βάρος τους μεταχείριση.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Τασούλας.

ΚΩΝΣΤΑΝΤΙΝΟΣ ΤΑΣΟΥΛΑΣ: Κύριε Πρόεδρε, δεν θα αναφερθώ σε επιμέρους άρθρα του νομοσχεδίου, γιατί και ο χρόνος είναι περιορισμένος, αλλά και έχει γίνει ήδη αυτό. Τροχάδην θα πω ότι προφανώς η Μ.Ο.Μ.Α. και η ΣΥΚΕΑ έπαιξαν ιστορικό ρόλο στην ανάπτυξη της Ελλάδος, αρκεί να υπενθυμίσω ότι ακόμα και τα Τέμπη άνοιξαν από τον Στρατό σε καιρό ειρήνης. Υπάρχει και η ιστορία της υπηρεσίας αυτής, η οποία άφησε εποχή και για την ποιότητα και για την αποτελεσματικότητά της. Προφανώς, δεν έχουμε στο μέγεθος που υπήρχε στο παρελθόν μια ανασύσταση σε αυτή την έκταση, γιατί οι συνθήκες είναι διαφορετικές, ωστόσο οι επιφυλάξεις που διατυπώθηκαν έχουν μια αξία, όχι επειδή υπάρχει μια μικροψυχία έναντι αυτής της ανασύστασης, αλλά στην πραγματικότητα, έχουμε κάποιες μετονομασίες υφισταμένων υπηρεσιών, χωρίς φυσικά να περιμένει κανείς ότι θα γίνει αυτό το μεγαλειώδες σε έκταση και ποιότητα έργο, το οποίο υπήρξε στο παρελθόν και το οποίο υπαγορεύτηκε και από συγκεκριμένες ανάγκες του παρελθόντος.

Θα μιλήσω κυρίως για τον συνδικαλισμό, αλλά θα πάρω αφορμή από μια έκφραση του κ. Υπουργού, που είπε πολύ σωστά, πως θα πρέπει κάποια στιγμή να ασχοληθούμε με το θέμα των Στρατιωτικών Σχολών για τον τρόπο εισαγωγής και όλα αυτά. Προφανώς, ο κ. Υπουργός πολύ σωστά θεωρεί ότι πρέπει να τα βλέπουμε όλα αυτά υπό το πρίσμα της ιδιαιτερότητας, που έχουν οι Ένοπλες Δυνάμεις. Οι Ένοπλες Δυνάμεις είτε κανείς το αντιλαμβάνεται λιγότερο είτε κανείς το αντιλαμβάνεται περισσότερο έχουν μια ιδιαιτερότητα. Είναι προορισμένες να κάνουν κάτι απίστευτο για όλους τους υπολοίπους εργαζόμενους στον Δημόσιο τομέα. Ο προορισμός τους είναι να πολεμήσουν. Αυτό μπορεί να μην έχει ευτυχώς πραγματοποιηθεί, αλλά δε σημαίνει ότι η ετοιμότητά τους δεν είναι γι’ αυτό τον λόγο. Αυτή η τρομακτική ιδιαιτερότητα τις κάνει απολύτως ξεχωριστές και δεν μπορεί να τις βλέπουμε σαν τον υπόλοιπο Δημόσιο τομέα. Η μακρά περίοδος ειρήνης, επαναλαμβάνω, δεν πρέπει να μας κάνει να θεωρούμε ότι αυτό είναι αυτονόητο στον αιώνα τον άπαντα.

Οι νέοι οι οποίοι θα πάνε στις Στρατιωτικές Σχολές, κατά την άποψή μου, χωρίς να σημαίνει αυτό ότι είναι μια «ελίτ» υπό την έννοια της ξεχωριστής υποκατηγορίας ανθρώπων εν σχέση με τους άλλους, επιλέγουν κάτι πολύ ξεχωριστό για τη ζωή τους. Δεν μπορεί να πας στη Σχολή Ευελπίδων ή στη Σχολή Ικάρων, επειδή απέτυχες να πας π.χ. στην Ιατρική. Πρέπει να έχεις εξαρχής μια τέτοια κλίση, ένα τέτοιο προορισμό, μια τέτοια επιθυμία, γιατί δεν είναι εύκολη η ζωή και δεν είναι ζωή, η οποία ταυτίζεται με τις μόδες, θα έλεγα, κάθε εποχής περί ευκολίας, περί ανέσεως. Δεν τα έχει αυτά η Στρατιωτική Σχολή και αυτοί που πάνε τα ξέρουν αυτά και το επιλέγουν.

Τι σχέση έχει αυτό τώρα με τον συνδικαλισμό; Η γνώμη μου είναι ότι έχει σχέση, διότι ο συνδικαλισμός που επιχειρείται να γίνει με την πρόταση των συναδέλφων του ΣΥΡΙΖΑ, που το δέχεται ο κ. Καμμένος, προφανώς δεν είναι στην πλήρη του έκταση συνδικαλισμός και αυτό αποδεικνύει ότι κατά βάθος παραδεχόμαστε, ακόμα και οι συνάδελφοι που το υπογράφουν, ότι αυτού του είδους ο πλήρης συνδικαλισμός δεν ευσταθεί στις Ένοπλες Δυνάμεις. Διερωτώμαι, όμως, ευσταθεί ένας συνδικαλισμός δια δύο; Ένας λάιτ συνδικαλισμός; Είναι νομίζω τεράστιο λάθος να ανοίξουμε αυτή την «πόρτα» του συνδικαλισμού στις Ένοπλες Δυνάμεις, νομοθετώντας το.

Οι Ένοπλες Δυνάμεις βασίζονται σε κάτι άλλο που δεν είναι αντιδημοκρατικό, είναι όμως απαραίτητο να υπάρχει, είναι η ιεραρχία, η πειθαρχία και η διαταγή. Το ό,τι υπάρχει διαταγή σε ένα Σώμα του Δημόσιου τομέα δεν σημαίνει ότι δεν είμαστε Δημοκρατία. Δεν λειτουργεί διαφορετικά ο Στρατός. Αυτή είναι η διαδικασία. Αφήστε δε, σε όσους εξ ημών έχουν πάει στρατό, θυμόμαστε ότι έχει διαδικασίες ο Στρατός. Η διαδικασία του να βγαίνει παραπονούμενος ο οπλίτης το πρωί είναι απολύτως δημοκρατική και απολύτως προάγει την ατομική ευθύνη και την ευθύτητα. Βγαίνεις και ζητάς και λες το παράπονό σου και συχνά δικαιώνεσαι. Λοιπόν, θεωρώ ότι είναι μεγάλο λάθος η εισαγωγή, έστω με αυτό τον μοιρασμένο, περιορισμένο τρόπο του συνδικαλισμού στις Ένοπλες Δυνάμεις. Θα αποτελέσει, και ας φανεί υπερβολικό αυτό που θα πω, την αρχή του τέλους για τις Ένοπλες Δυνάμεις.

Θεωρώ ότι ο ΣΥΡΙΖΑ, αυτή την εποχή, συντάσσει τα πολιτικά του απομνημονεύματα. Η απλή αναλογική και ο συνδικαλισμός στις Ένοπλες Δυνάμεις είναι τα κεφάλαια στα πολιτικά απομνημονεύματα του ΣΥΡΙΖΑ, για μια αριστερή θεώρηση των πραγμάτων και το κάνει αυτό, επειδή δεν έχει τίποτα άλλο αριστερό να επιδείξει σε αυτή την θητεία του, παρά μόνο φόρους, μνημόνια, αυξήσεις. Δεν νομίζω, κύριε Υπουργέ, ότι υπάρχει λόγος να συμπράξετε στα πολιτικά απομνημονεύματα του ΣΥΡΙΖΑ.

ΔΗΜΗΤΡΗΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Τζαμακλής.

ΧΑΡΙΛΑΟΣ ΤΖΑΜΑΚΛΗΣ: Κύριε Υπουργέ, θα ήθελα να σταθώ ιδιαιτέρως, στα άρθρα 9 - 16 και στη θετική, κατά τη γνώμη μου, πρωτοβουλία του Υπουργείου Εθνικής Άμυνας, για τη βέλτιστη αξιοποίηση των ακινήτων των Ενόπλων Δυνάμεων, που δεν χρησιμοποιούνται για στρατιωτικούς σκοπούς, τονίζοντας ότι μπορούν να προσελκύσουν σημαντικές επενδύσεις σε πολλούς τομείς οικονομίας, όπως ο τουρισμός, το λιανεμπόριο, οι δραστηριότητες αναψυχής κ.λπ.

Κρίσιμο είναι η νέα υπηρεσία να ακολουθήσει διαδικασίες σύγχρονης διαχείρισης και βέλτιστες πρακτικές με στόχο πρωτίστως τη διαφάνεια, αλλά και την αποτελεσματικότητα. Μέχρι σήμερα, οι διαδικασίες παραχώρησης ακινήτων για το γενικό συμφέρον, όπως προβλέπεται και με το άρθρο 84 του ν.3883/2010, δεν χαρακτηρίζονταν από ταχύτητα και ευελιξία. Για παράδειγμα, το πρώην Στρατόπεδο «Παύλου Μελά» στη Θεσσαλονίκη, την υπόθεση του οποίου ο Δήμος διαχειρίζεται τα τελευταία είκοσι χρόνια, με σκοπό την απόδοσή του στην τοπική κοινωνία, η οποία όμως δεν έχει τελεσφορήσει.

Επίσης, όταν κατέθεσα και ο ίδιος ερώτηση, στο πλαίσιο της αναγκαιότητας μείωσης των λειτουργικών δαπανών του Δημοσίου, με θέμα να εξεταστεί το ενδεχόμενο μεταστέγασης της Πυροσβεστικής Υπηρεσίας της Κατερίνης, για την λειτουργία της οποίας μισθώνεται κτήριο από ιδιώτη σε ακίνητο πρώην Στρατοπέδου, οι απαντήσεις από τα συναρμόδια Υπουργεία, έδειξαν, μάλλον, ελλιπή συντονισμό και απουσία διαδικασιών. Στην ίδια ερώτηση, τότε, κύριε Υπουργέ, τον Δεκέμβριο του 2015, μου απαντήσατε, το διαβάζω ακριβώς, ότι «*το Τ.ΕΘ.Α. στο πλαίσιο της υφιστάμενης στρατηγικής του ΥΠ.ΕΘ.Α. έχει δρομολογήσει ένα ευρύ πρόγραμμα αξιοποίησης των μη επιχειρησιακά αναγκαίων ακινήτων με στόχο την ορθολογιστική αξιοποίηση του κατά περίπτωση ακινήτου επ’ ωφελεία του κοινωνικού συνόλου, αλλά και των Ενόπλων Δυνάμεων*». Υποθέτω ότι είναι το συζητούμενο νομοσχέδιο. Επαναλαμβάνω, λοιπόν, το θετικό της παρούσης νομοθετικής πρωτοβουλίας.

Προτείνω να συμπεριλάβουμε το σημείο που και εσείς αναφέρατε στην απάντησή σας, «*περί ωφέλειας του κοινωνικού συνόλου*» και προτείνω να συμπληρώσουμε το παρόν νομοσχέδιο στο άρθρο 13, «με την πρόβλεψη της δυνατότητας παραχώρησης χρήσης σε Δημόσιο ΝΠΔΔ και ΟΤΑ, όταν εξυπηρετείται το γενικό συμφέρον ή ωφελούνται οι τοπικές κοινωνίες ή εξοικονομούνται δημόσιες δαπάνες», όπως στην περίπτωση που σας προανέφερα της Πυροσβεστικής Υπηρεσίας της Κατερίνης. Να το δούμε ως δυνατότητα, συμπληρωματικά, στο περιεχόμενο των διατάξεων του νομοσχεδίου, τουλάχιστον, σε περιπτώσεις που δεν σημειώνεται επενδυτικό ενδιαφέρον.

Μόνο στην πόλη της Κατερίνης, για παράδειγμα, υπάρχουν πέντε ανενεργά στρατόπεδα, δεν χρειάζεται να τα αναφέρω, αλλά το ιδιοκτησιακό των τεσσάρων εξ αυτών θα ξεκαθαρίσει μετά την καταγραφή. Μπορεί εκεί να προκύψει τουριστικό ενδιαφέρον, επενδυτικό ενδιαφέρον για κάποια από αυτά, για παράδειγμα, στον τομέα του τουρισμού, αλλά εάν δεν αξιοποιηθούν και τα πέντε, να υπάρχει τουλάχιστον η δυνατότητα να αξιοποιηθούν για το γενικό συμφέρον, όπως και για την εξοικονόμηση δαπανών του Δημοσίου ή επ’ ωφελεία της τοπικής κοινωνίας.

Με αφορμή αυτή τη συζήτηση και δεδομένου ότι θα ακολουθήσει εντός μηνός η καταγραφή των ανενεργών στρατοπέδων, θα ήθελα να λάβετε υπόψη σας και το εξής: στην είσοδο του Λιτόχωρου, που είναι Κωμόπολη 7.000 μόνιμων κατοίκων στις υπώρειες του Ολύμπου και απέχει από τη θάλασσα περίπου 5 χιλιόμετρα, είναι τουριστικός προορισμός και είναι η κύρια «πύλη» εισόδου στο βουνό, ανάμεσα στον οικισμό και στο Ξηροκάμπι προς τη μεριά της θάλασσας, παρεμβάλλεται τμήμα της Ταξιαρχίας, γνωστό ως «Του Μηχανικού», με ανενεργές, ως επί το πλείστον, εγκαταστάσεις. Οι όποιες τυχόν λειτουργίες μπορούν να συμπτυχθούν στην απέναντι πλευρά των κυρίων εγκαταστάσεων του στρατοπέδου, έτσι θα απελευθερωθεί χώρος, για αξιοποίηση κατά την πρόνοια του σχεδίου νόμου.

Σε κάθε περίπτωση και σε συνδυασμό με επιχειρούμενη παράλληλη αλλαγή χρήση των ζωνών οικιστικού ελέγχου, θα επιτραπεί οικιστική και τουριστική ανάπτυξη προς τη θάλασσα, που αποτελεί μια εξαιρετική αναπτυξιακή προοπτική. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Υπουργός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, κυρίες και κύριοι συνάδελφοι, θα ήθελα να ευχαριστήσω ιδιαίτερα όλα τα μέλη της Επιτροπής για την συζήτηση που διεξήχθη σε αυτές τις τρεις συνεδριάσεις. Νομίζω ότι έδειξαν ξεκάθαρα και από την μεριά του Υπουργείου και εγώ και ο κ. Βίτσας, ο Αναπληρωτής Υπουργός, έχουμε όλη τη διάθεση εδώ, στο Κοινοβούλιο, στην Επιτροπή Εθνικής Άμυνας και Εξωτερικών Υποθέσεων, να μην ερχόμαστε τυπικά, προκειμένου να εισηγούμεθα ένα νομοσχέδιο, αλλά να λαμβάνουμε σοβαρά υπόψη τις προτάσεις των συναδέλφων βουλευτών της Συμπολίτευσης και της Αντιπολίτευσης και στα πλαίσια του δυνατού να κάνουμε εκείνες τις βελτιώσεις, οι οποίες γίνονται αποδεκτές από την πλειοψηφία των συναδέλφων. Αυτό πράξαμε, μέχρι τώρα, με όλες αυτές τις αλλαγές που έγιναν και τις βελτιώσεις και το ίδιο θα πράξουμε μέχρι το τέλος αυτής της διαδικασίας και της αρχής της συζήτησης στην Ολομέλεια της Βουλής.

Θεωρώ ότι είναι ξεκάθαρο πως όσον αφορά στο πρώτο σκέλος του σχεδίου νόμου που αφορά στις ενοποιήσεις των Σχολών, έχουμε αναβάθμιση των Σχολών Υπαξιωματικών της Πολεμικής μας Αεροπορίας, χωρίς να θίγουμε την ιστορία, τα εμβλήματα, τα ονόματα των Σχολών, που πράγματι έγραψαν ιστορία στον τόπο. Κάναμε δεκτές τις παρατηρήσεις, οι οποίες εισακούστηκαν, αν και εδώ οφείλω να πω ότι ακούστηκαν και ορισμένες ακραίες φωνές από ορισμένους φορείς, όπου αυτό δείχνει ακριβώς και την ανάγκη αλλαγής του συνόλου του συστήματος εκπαίδευσης.

Δεν μπορεί να συνεχίσουμε να διατηρούμε ειδικότητες που δεν υπάρχουν πια σε καμία χώρα του κόσμου, σε καμία χώρα της συμμαχίας, προκειμένου, να ικανοποιήσουμε κάποιους, οι οποίοι έχουν παρασύρει και συναδέλφους μέσα εδώ. Άκουσα, δυστυχώς, από συνάδελφο ότι θα πρέπει να δίνουμε το βαθμό του Ταξιάρχου σε Υπαξιωματικούς, χωρίς το κόμμα του να τον διαψεύδει, χωρίς να λέει ότι αυτό δεν αποτελεί θέση του κόμματος. Δεν μπορούμε να τους κάνουμε όλους Στρατηγούς, δεν μπορούμε να τους κάνουμε όλους Αρχηγούς, δεν μπορούμε να τους κάνουμε όλους Ταξίαρχους ή να τους κάνουμε όλους Συνταγματάρχες.

Στο Στρατό, στις Ένοπλες Δυνάμεις υπάρχει μια τάξη, μια ιστορία, αλλά, δυστυχώς, τα τελευταία χρόνια με την έννοια του ρουσφετιού και της ικανοποίησης κάποιων προσδοκιών κάποιων Κλάδων, φτάσαμε να έχουμε χιλιάδες Επίτιμους Αρχηγούς. Όλοι έγιναν Στρατηγοί και όλοι έγιναν Αρχηγοί και όλοι έγιναν Επίτιμοι Αρχηγοί, ακόμη και αν δεν έχουν υπηρετήσει στο συγκεκριμένο Σώμα. Αυτό θα πρέπει να σταματήσει και θέλω τη στήριξη από την μεριά της Επιτροπής Εθνικής Άμυνας και Εξωτερικών Υποθέσεων και τη στήριξη από τη μεριά του Κοινοβουλίου, για να μπορέσουμε να εξορθολογήσουμε και εκείνοι που φέρουν τον τίτλο, να τον φέρουν, επειδή πράγματι έχουν υπηρετήσει σε αυτή τη θέση.

Είμαι βέβαιος ότι η αναβάθμιση των Σχολών, ουσιαστικά η εξίσωση με Ανώτερες Σχολές, τις Σχολές Υπαξιωματικών ή της Πολεμικής Αεροπορίας, με όλες αυτές τις παρατηρήσεις που ακούστηκαν, σε σχέση με τη δυνατότητα του επαγγέλματος, δηλαδή τη δυνατότητα του να προσφέρουν και στις Ένοπλες Δυνάμεις, αλλά και μετά τη θητεία τους στην κοινωνία, έχοντας μια επαγγελματική αποκατάσταση, είναι κάτι, το οποίο οφείλουμε σύντομα να το τακτοποιήσουμε. Αυτό πρέπει να προχωρήσει και παραπάνω. Πρέπει να προχωρήσει και στις Σχολές των Αξιωματικών και γι’ αυτό μίλησα για την ανάγκη ενός νέου νομοσχεδίου.

Θα ήθελα, επίσης, να αναφερθώ στο θέμα που συζητήθηκε αρκετά και εκτενώς, στην ΜΟ.Μ.ΚΑ.. Μακάρι, να μπορούσαμε να ανασυντάξουμε τις παλιές Μ.Ο.Μ.Α.. Μακάρι, να μπορούσαμε να ανασυντάξουμε εκείνες τις υπηρεσίες, που σε δύσκολες μέρες για την πατρίδα μας, σε δυσπρόσιτες περιοχές, σε ορεινές περιοχές, σε νησιωτικές περιοχές, έκαναν τα περισσότερα έργα, δρόμους, λιμάνια, εγκαταστάσεις. Δεν υπάρχει καμία αμφιβολία, ότι από τότε που σταμάτησε η λειτουργία των Μ.Ο.Μ.Α., γιγαντώθηκαν αρκετές εργολαβικές εταιρείες. Μεταξύ αυτών και κάποιοι, οι οποίοι έφτασαν σε σημείο να χρεώνουν δημόσια έργα, που τότε έκανε η Μ.Ο.Μ.Α. και δεν μπορεί πλέον να κάνει, όση οργάνωση και να έχει και όσα μηχανήματα και να εκτιμήσουμε, σε δεκαπλάσιες ή τριανταπλάσιες τιμές, απ' ό,τι κόστιζε στο Ελληνικό Δημόσιο.

Η ανάγκη ανασύστασης της Μ.Ο.Μ.Α. έχει να κάνει ουσιαστικά με την διακλαδικότητα των υπηρεσιών. Έχει να κάνει, δηλαδή, με τη δυνατότητα συνεργασίας μεταξύ του Μηχανικού, που πράγματι συνέχισε να κάνει κοινωνικό έργο, πράγματι έκανε αρκετά έργα, μαζί με τις υπηρεσίες και του Πολεμικού Ναυτικού, αλλά και της Πολεμικής Αεροπορίας, με τη δυνατότητα να κάνουν χρήση ουσιαστικά αρκετών Μέσων, που έχουν αγορασθεί στα προηγούμενα χρόνια και τα οποία βρίσκονται αυτή τη στιγμή καθηλωμένα, κυρίως, σε φορείς τοπικής αυτοδιοίκησης και τα οποία μπορούμε να χρησιμοποιήσουμε με το δυναμικό των Αξιωματικών, των Υπαξιωματικών, αλλά και των στρατευσίμων που θα υπηρετούν στο Μηχανικό, προς το κοινό όφελος, ακόμη και για την αντιμετώπιση φυσικών καταστροφών.

Επειδή μου ζητήθηκε ένα παράδειγμα από τον συνάδελφο της Ένωσης Κεντρώων για τη Ρόδο, θα σας πω το συγκεκριμένο παράδειγμα. Ζητήθηκε από το Δήμαρχο της Σύμης, αλλά και από άλλους Δημάρχους μικρών νησιών, να κάνουμε ορισμένα μικρά έργα ασφαλτόστρωσης σε ορισμένους δρόμους, που δεν έχουν ενδιαφέρον από τις τεχνικές εταιρείες. Πράγματι, ψάχναμε να βρούμε να πάρουμε από τα αντισταθμιστικά ωφελήματα είτε από κάποια βοήθεια από συμμαχικές χώρες τέτοια μηχανήματα.

 Στα πλαίσια αυτά, βρήκαμε ότι ο Δήμος της Ρόδου έχει αγοράσει ολοκαίνουργια μηχανήματα, αξίας 11 εκατομμυρίων ευρώ για την ασφαλτόστρωση, που μπορεί να κάνουν 6 χιλιόμετρα ασφάλτου την ημέρα και πήγαμε και τα είδαμε. Πήρα τον Δήμαρχο και του ζήτησα να πάει ο επικεφαλής του Μηχανικού στη Ρόδο να τα δει. Όλα τα μηχανήματα ήταν αχρησιμοποίητα. Του λέω, «κύριε Δήμαρχε, γιατί δεν τα χρησιμοποιείτε»; Η απάντηση ήταν ότι δεν έχουν προσωπικό. Σε όσους Δήμους και εάν απευθυνθήκαμε εν συνεχεία, για μηχανήματα καινούργια που έχουν αγορασθεί και μπορούν να χρησιμοποιηθούν σε Δήμους, σε Περιφέρειες, σε παλιές Νομαρχίες, είχαμε ίδια απάντηση. Δεν μπορούμε να προσλάβουμε ούτε έναν άνθρωπο, με αποτέλεσμα μηχανήματα αξίας 11 εκατομμυρίων, να βρίσκονται αραγμένα και να απαξιώνονται, ενώ με αυτά τα μηχανήματα μπορούν οι Ένοπλες Δυνάμεις, με το προσωπικό το οποίο έχουν, να κάνουν τέτοια μικρά έργα, που δεν θα θίξουν τον ιδιωτικό τομέα, αλλά θα προσφέρουν κοινωνικό έργο και, βεβαίως, αντισταθμιστικά στο Δήμο της Ρόδου, που εκεί είναι που θα αρχίσουμε να κάνουμε κάποια τέτοια μικρά έργα.

Δεν πρόκειται να μπούμε και να θίξουμε τα συμφέροντα των εργολάβων, που κάποιοι φοβηθήκατε ούτε πρόκειται εμείς ποτέ να πάμε να προσλάβουμε – όπως υπήρχαν παλιότερα στην Μ.Ο.Μ.Α. – πολίτες, που μακάρι να είχαμε την τεράστια εμπειρία τους. Οι περισσότεροι εργολάβοι, από αυτούς που σήμερα αντιτίθενται στην Μ.Ο.Μ.Α., ήταν άνθρωποι που πέρασαν από τις Μ.Ο.Μ.Α., είτε ως στρατεύσιμοι είτε ως υπάλληλοι. Αυτή η υπηρεσία θα εκσυγχρονιστεί σε σχέση με το Μηχανικό στις διαδικασίες, για να μπορεί να συμμετέχει και σε έργα, τα οποία μπορεί και να χρηματοδοτούνται από την Ευρωπαϊκή Ένωση, όπως οι φυσικές καταστροφές. Έφερα ένα παράδειγμα του Έβρου, που πληρώσαμε μέσα σε μια χρονιά 4 εκατ. ευρώ με απευθείας αναθέσεις για τις επιχωματώσεις του Έβρου, όταν έγιναν οι πλημμύρες. Το ίδιο έργο, το έκαναν οι Ένοπλες Δυνάμεις με 200.000 ευρώ. Τι να κάνουμε; Δεν θα αφήσουμε κάποια τέτοια περιστατικά, να τα εκμεταλλεύονται κάποιοι που περιμένουν σαν κοράκια να πλημμυρίσει ο Έβρος και να γίνει μια φυσική καταστροφή, για να πάνε να πάρουν απευθείας αναθέσεις.

Έργα μικρά, αλλά σημαντικά για τις τοπικές κοινωνίες θα γίνουν και η ΜΟ.Μ.ΚΑ. για να μπορέσει να πάρει τέτοιου είδους έργα, να μπορέσει να εκμεταλλευθεί ευρωπαϊκά κονδύλια, να μπορέσει να συμπράξει με Δήμους, με Περιφέρειες, θα πρέπει να εκσυγχρονιστεί, καταρχήν νομοθετικά. Αυτό ακριβώς κάνουμε και αυτό θα βοηθήσει στο να μπορέσει να αποδώσει ένα καλύτερο αποτέλεσμα στις τοπικές κοινωνίες.

Άκουσα, με πάρα πολύ μεγάλη προσοχή, κριτική για το θέμα της εκμετάλλευσης των περιουσιακών στοιχείων των Ταμείων Εθνικής Άμυνας, του Στόλου, του Στρατού, της Αεροπορίας και των Μετοχικών Ταμείων, αλλά και της περιουσίας του Υπουργείου Εθνικής Άμυνας. Όταν πήγα στο Υπουργείο και ζήτησα να δω τα περιουσιακά στοιχεία των Ταμείων και του Υπουργείου, αλλά και των Μετοχικών Ταμείων, αντελήφθην ότι πρόκειται για μια περιουσία 34 δισεκατομμυρίων ευρώ και υπολογίζοντας την απόδοση των χρημάτων αυτών στα Μετοχικά Ταμεία και στο Υπουργείο Εθνικής Άμυνας, είδα ότι είναι 1.100.000 ευρώ, πράγματι συγκλονίστηκα. Δεν σας κρύβω ότι ο πρώτος λόγος για τον οποίον ασχολήθηκα για να μπορέσουμε να δημιουργήσουμε αυτή τη διαδικασία, όχι πώλησης, αλλά ενοικίασης - εκμετάλλευσης της περιουσίας αυτής, ήταν, διότι πράγματι φοβήθηκα ότι θα γινόταν προσπάθεια από τους δανειστές, αυτήν την περιουσία να τη βάλουν μέσα στο μεγάλο «κουβά», που δεν μπορούσαν βεβαίως να την βάλουν, γιατί δεν ανήκει στο Ελληνικό Δημόσιο, δεν είναι Δημόσια η Περιουσία, είναι η Περιουσία των Στελεχών των Ενόπλων Δυνάμεων.

Κάναμε μια έρευνα αγοράς σε σχέση με το πόσο θα μπορούσε να πληρώσει ενοίκιο κάποιος, για να αποδώσει το ενοίκιο αυτό στον ιδιοκτήτη, ένα ποσόν που θα συνέφερε και τους δύο να ενοικιαστεί από τον ένα και να αποδώσει στον άλλο και οι τιμές της αγοράς μας οδήγησαν σε αυτό το 5%, που είναι το μίνιμουμ. Επειδή άκουσα και την άποψη εδώ ότι είναι πολύ μικρό αυτό το 5% και πρέπει να το βάλουμε 6%, κανείς δεν είπε ότι είναι 5%. Το 5% είναι η τιμή εκκίνησης του δημόσιου πλειστηριασμού, το οποίο μπορεί να χτυπηθεί και 6% και 7% και 8% και 10%, αλλά για σκεφτείτε το 5% των 34 δισεκατομμυρίων ευρώ πόσο είναι; Είναι 1 δις 800 εκατομμύρια ευρώ το χρόνο, για τις Ένοπλες Δυνάμεις. Είναι πολλές φορές, όσα χρειαζόμαστε για όλο το προσωπικό και όσα χρειαζόμαστε και για την εγκατάσταση του συνόλου του προσωπικού.

 Μακάρι, να μας δώσουν το 5% σε όλα τα περιουσιακά μας στοιχεία. Δεν θα χρειαζόμαστε πια χρήματα από τον Προϋπολογισμό, αλλά σε στιγμές που έρχονται και μας λένε ότι χρειάζονται 27 εκατομμύρια για να μην βάλουμε τις Ένοπλες Δυνάμεις στα ειδικά μισθολόγια, το να μην χρησιμοποιήσουμε και να εκμεταλλευτούμε και να ενοικιάσουμε την περιουσία αυτή των Ταμείων, αλλά και όσα ανήκουν στα Μετοχικά Ταμεία για να έχουν απόδοση στους συνταξιούχους και να δώσουμε τα χρήματα αυτά προς όφελος του προσωπικού, θα ήταν έγκλημα. Θα ήταν έγκλημα, από το οποίο κάποιοι άλλοι κέρδιζαν ή κάποιοι άλλοι χρησιμοποιούσαν για πολιτική εκμετάλλευση.

Ξέρετε, ο Υπουργός Εθνικής Άμυνας με το παλιό καθεστώς, με το να καλεί από έναν Δήμαρχο σε κάθε περιοχή και να του κάνει δώρο από ένα στρατόπεδο, έφτιαχνε κομματική πελατεία. Επιτρέψτε μου, να χρησιμοποιήσω την έκφραση «ο μεγαλύτερος μάγκας γινόταν». Καλούσε το φίλο Δήμαρχο, του έλεγε, «κύριε Δήμαρχε, πάρε ένα στρατόπεδο», έκανε και μια εκδήλωση, έβαζε και πέντε δέντρα και τελικά ούτε στην κοινωνία προσέφερε, διότι τα περισσότερα από αυτά ρημάζανε, απαξιωνόταν η περιουσία και έφευγε η περιουσία από τα χέρια των Ταμείων, αδίκως απέναντι στο προσωπικό και αυτός που είχε να κερδίσει μόνον, ήταν αυτός που έκανε το ρουσφέτι. Βάλαμε, λοιπόν, έναν όρο 5% μίνιμουμ, προτεραιότητα στους Δημάρχους και στις Περιφέρειες. Μακάρι να υπάρξουν προτάσεις, που θα μας δοθούν αντισταθμιστικά ωφελήματα για αυτήν την περιουσία, για να πάρουμε την απόδοση αυτού του χώρου και να μας δοθεί από το Δήμο ή από την Περιφέρεια ένας άλλος χώρος για να υπάρχει μια εκμετάλλευση, αλλά δεν μπορεί να γίνει τίποτα, αν δεν συμπράξουμε εμείς με τη γη και η Τοπική Αυτοδιοίκηση με τους μηχανισμούς.

Ακούω και προτάσεις για τη δημιουργία πρασίνου. Ξέρετε, πόσο παίρνουν οι Δήμοι και οι Περιφέρειες για την δημιουργία χώρων πρασίνου από την Ευρωπαϊκή Ένωση ; Πολλαπλάσια του 5% για πολιτιστικές δράσεις, υπερπολλαπλάσια του 5%. Εκεί, λοιπόν, πιθανώς, όταν θα υπάρχουν οι προτάσεις από τη μεριά της Τοπικής Αυτοδιοίκησης και δεν θα υπάρχει πλειστηριασμός, δεν θα μπορεί, δηλαδή ,ο ιδιώτης να χτυπήσει την περίπτωση αυτή, μπορεί να συνδυάσουμε και αυτό που είπατε, κύριε συνάδελφε, να κάνουμε το ίδιο π.χ. για Αστυνομικά τμήματα, για την Πυροσβεστική υπηρεσία, με αντίτιμο αυτό το 5%, το οποίο είναι πολύ μικρότερο του πιθανού ενοικίου που θα πλήρωνε. Μην ξεχνάμε ότι μόνο το Αστυνομικό Τμήμα του Αεροδρομίου Ελευθέριος Βενιζέλος, πλήρωνε ενοίκιο 70 εκατ. δραχμές το χρόνο.

Προσπάθησα και δέχθηκα τις περισσότερες εισηγήσεις τις οποίες κάνατε, προκειμένου να υπάρξει μια συναίνεση στην εκμετάλλευση της περιουσίας και βεβαίως, όλα αυτά θα είναι υπό τον έλεγχο της Βουλής. Τα υπόλοιπα ήταν προσεγγίσεις από την πλευρά των Επιτελείων, τις οποίες δεν αλλοίωσα καθόλου και αντιμετωπίζουν χρόνια θέματα των Ενόπλων Δυνάμεων και αδικίες, τις οποίες γνωρίζουν καλύτερα τα Επιτελεία από μας και πιστεύω ότι με αυτό το σχέδιο νόμου θα μπορέσουμε να καλύψουμε αρκετές παραλείψεις του παρελθόντος.

Έγινε πολύ μεγάλη συζήτηση για τον περίφημο συνδικαλισμό στις Ένοπλες Δυνάμεις. Καταρχήν, δεν πρόκειται περί συνδικαλισμού με την έννοια του ότι οι Ένοπλες Δυνάμεις θα απωλέσουν την πειθαρχία τους, θα απωλέσουν τη λειτουργία του στρατιωτικού μηχανισμού ή θα αναιρέσουν τον όρκο τον οποίο δίνουν τα στελέχη των Ενόπλων Δυνάμεων ότι «θα πειθαρχώ στους ανωτέρους μου και θα εκτελώ τις εντολές τους». Εδώ δεν πρόκειται για ένα συνδικαλιστικό κίνημα, το οποίο θα απεργεί, θα πολιτικοποιείται, θα κλείνει τα στρατόπεδα και θα κάνει περίεργα πράγματα, τα οποία περιεγράφηκαν σε αυτή την αίθουσα, αλλά και σε πολλά δημοσιεύματα.

Πρόκειται για την εφαρμογή της απόφασης του Αρείου Πάγου, που αναγνωρίζει ένα Σωματείο, που δεν έχει δικαίωμα ούτε να απεργεί ούτε να συγκεντρώνεται ούτε να διαδηλώνει, αλλά, τουλάχιστον, έχει το δικαίωμα να εκφράζει την άποψη των στελεχών των Ενόπλων Δυνάμεων, στα αρμόδια όργανα. Μάλιστα, θέλω να σας πω ότι έγιναν δεκτές από την πλευρά της Κοινοβουλευτικής Ομάδας του ΣΥΡΙΖΑ και ευχαριστώ γι' αυτό, οι παρατηρήσεις τις οποίες κάναμε, από την πρώτη στιγμή και σαν Ανεξάρτητοι Έλληνες, αλλά και σαν Υπουργείο Εθνικής Άμυνας. Εδώ υπάρχει το εξής παράλογο. Από τη μια πλευρά τα κόμματα διαφωνούν, καλούν τα «Σωματεία», που δεν έχουν σήμερα αναγνωριστεί στα κομματικά τους γραφεία και τα καλούσαν πάντα. Μην ξεχνάτε, υπάρχει ένα πρόβλημα, κύριε Δαβάκη.

Εγώ ήμουν στη Νέα Δημοκρατία πολλά χρόνια και ήμουν και Τομεάρχης Άμυνας. Τους καλούσαμε, ένστολους και μιλούσαμε μαζί τους. Μην λέμε ψέματα.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εσείς.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Α, με το που έφυγα εγώ, δεν τους καλέσατε εσείς; Είναι άλλο σύστημα το δικό σας.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): *(Ομιλεί εκτός μικροφώνου).*

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Δαβάκη, δεν καλέσατε εσείς την Ένωση Ηπείρου και μάλιστα, καλέσατε και τον κ. Κολλύρη. Δεν έχετε μιλήσει ποτέ με τον κ. Κολλύρη, στη Συγγρού;

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Όχι, έχω μιλήσει, κατόπιν δικής του παράκλησης, εδώ, σε γραφείο της Βουλής.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Άρα, λοιπόν, κύριε Δαβάκη, συνάδελφε κύριε Δαβάκη, να μιλάμε στα κομματικά μας γραφεία, να τους παίρνουμε στη Συγγρού βόλτα ή στα εδώ γραφεία, να συνομιλούμε μαζί τους, αλλά να μην τους αναγνωρίζουμε.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Συνεργάτες του γραφείου μας δεν τους είχαμε.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Με συγχωρείτε. Εγώ όταν πήγα και παρέλαβα το Υπουργείο Εθνικής Άμυνας, από τον κ. Δένδια, ο κ. Δένδιας με παρακάλεσε, για έξι μήνες ή για λίγους μήνες, μέχρι να οργανωθεί, τον συνεργάτη τον κ. Κολλύρη, που ήταν στο γραφείο του, να τον διατηρήσω για λίγους μήνες στο γραφείο μου.

Του είπα ότι θα το έκανα πολύ ευχαρίστως, από τη στιγμή που υπάρχει αυτή η ανάγκη, να διευκολύνω. Εν συνεχεία, βλέπω σε αμυντικό σάϊτ, ότι αυτός ο κύριος εργαζόταν στο πολιτικό γραφείο του κ. Δένδια. Δεν το λέω για κακό. Εν συνεχεία, μου εμφανίστηκε στον Χατζηνικολάου, «Στον Ενικό», να μου κάνει και ερώτηση. Δεν το λέω για κακό. Το λέω, όμως, με την έννοια ότι με αυτούς τους ανθρώπους…

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Αυτό τι σχέση έχει με τη θέση τη δική μας;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Με αυτούς τους ανθρώπους, εν ενεργεία στελέχη, καλώς το κάναμε. Πάντα μιλούσαμε.

Είναι καιρός να μιλάμε θεσμικά. Αυτοί οι όροι οι οποίοι μπήκαν, εξασφαλίζουν ότι δεν διαταράσσεται ούτε η πειθαρχία του στρατεύματος, αλλά και παράλληλα, δεν θα μπορούν κάποιοι, κρυφίως, να κουμαντάρουν, χωρίς να έχουν πάρει δημόσια θέση και να δεσμεύονται για αυτή, μέσα από τα κόμματα, τον εκάστοτε πολιτικό προϊστάμενο που εκλέγεται από την Κυβέρνηση.

Θα σας θυμίσω και κάτι άλλο. Το 1994, όταν ήρθε εδώ ο νόμος για τον συνδικαλισμό στην Αστυνομία, ο κ. Κυριαζίδης, ο σημερινός Βουλευτής, ήταν Πρόεδρος του Σωματείου των Αστυνομικών. Ο τότε πρώην Υπουργός, συντοπίτης και φίλος μου, ο κ. Γκελεστάθης, μας έλεγε ακριβώς αυτό που είπε ο κ. Τασούλας, προηγουμένως «Θα διαλύσετε την Αστυνομία». Και όμως, η εισήγηση ήταν θετική και έγινε το Σωματείο της Αστυνομίας. Το οποίο Σωματείο της Αστυνομίας, δεν αφορά στρατιωτικό προσωπικό, αφορά αστυνομικούς υπαλλήλους.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Τι σχέση έχει;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ακόμη και εκεί, ποτέ δεν είδαμε να γίνονται ακρότητες. Εδώ μιλάμε για ένα άλλο, εντελώς διαφορετικό πράγμα. Μιλάμε, ουσιαστικά, για την αναγνώριση ενός σωματείου που θα έχει δικαίωμα, επισήμως, να λέει την άποψή του στην πολιτική ηγεσία, που δεν θα παρεμβαίνει πουθενά, αλλά δεν θα έρχεται, κρυφίως, στα πολιτικά γραφεία και στα κόμματα και θα αρχίσει να κάνει κουμάντο. Π.χ. ξέρετε πόσες τέτοιες εισηγήσεις έχω για κρίσεις; Που τις κρίσεις, ουσιαστικά, τις επέβαλαν τα κόμματα, αντί να της επιβάλει η ιεραρχία του στρατεύματος;

Αυτές τις αλήθειες πρέπει να τις αναγνωρίσουμε και με πολύ μεγάλη προσοχή και ευθύνη, να νομοθετήσουμε μαζί, ως οφείλουμε, κατά το Σύνταγμα. Εγώ θα σας ζητήσω να έρθετε εδώ, να δείτε την τροπολογία αυτή, αν έχετε κάποιες προτάσεις να τις κάνετε, να διαμορφώσουμε από κοινού, πιθανώς, αυτόν τον πολύ ευαίσθητο θεσμό, για να μπορέσουμε να διαφυλάξουμε το στράτευμα, την ελεύθερη φωνή και την δίκαιη μεταφορά των αιτημάτων των Στελεχών των Ενόπλων Δυνάμεων, κυρίως, προς την Ελληνική Βουλή.

Τέλος, άκουσα με πολύ μεγάλη έκπληξη, κριτική από συναδέλφους της Αξιωματικής Αντιπολίτευσης, για το θέμα της εμπλοκής των Ενόπλων Δυνάμεων με τους πρόσφυγες. «Πότε θα τελειώσει και τι θα κάνατε».

Ο κ. Μητσοτάκης, όταν επισκέφθηκε την Ευρωπαϊκή Ένωση και το ΝΑΤΟ, το πρώτο που είπε ήταν το πόσο σημαντικός ήταν ο ρόλος των Ενόπλων Δυνάμεων στην αντιμετώπιση του προσφυγικού.

Τελικά, τι θέλετε; Να εμπλακούν οι Ένοπλες Δυνάμεις σε μια έκτακτη ανάγκη και να βοηθήσουν στο προσφυγικό; Να είμαστε περήφανοι για τα hot spot που κτίσαμε σε 13 μέρες; Ή να αρχίσουμε να ακολουθούμε ακροδεξιές απόψεις ότι δεν θα πρέπει ποτέ να πλησιάζουμε τους πρόσφυγες, γιατί μπορεί να μας κολλήσουν φυματίωση, όπως το είπατε πενήντα φορές; Δεν υπάρχει ούτε ένας με φυματίωση. Πήρα τον πρόεδρο του ΚΕΕΛΠΝΟ, εγώ, ο ίδιος. Σας το είχα πει από την προηγούμενη συνεδρίαση και επιμένετε. Εσείς και η Χρυσή Αυγή.

Για ποιο λόγο να δημιουργούμε τέτοια εικόνα για τις Ένοπλες Δυνάμεις; Εγώ θα σας παρακαλέσω πολύ, σε αυτά τα θέματα, όποτε θέλετε να έχετε ενημέρωση, να έρχεστε να σας ενημερώνω και να ρωτήσετε και τον κ. Μεϊμαράκη, τον πρώην Πρόεδρό σας, ο οποίος, ως Υπουργός Άμυνας, είναι αυτός που εγκαινίασε τη στενή σχέση της Επιτροπής Εθνικής Άμυνας και Εξωτερικών Υποθέσεων με το Υπουργείο Εθνικής Άμυνας.

Η πόρτα του Υπουργείου Εθνικής Άμυνας, η δική μου, του κ. Βίτσα και όλων είναι ανοιχτή και αν θέλετε, δι’ υμών, να ρωτήσετε οτιδήποτε τους Αρχηγούς, ελάτε να τους καλέσουμε και να μιλήσουμε μαζί. Όποτε θέλετε. Ο κ. Αρχηγός της Αεροπορίας, τον παρακάλεσα να είναι σήμερα, όπως σας είχα ενημερώσει από χθες και μαζί με τον Πρόεδρο των Επιστημόνων των Αξιωματικών Μηχανικών, κουβεντιάσαμε.

Στα θέματα της Άμυνας είναι πράγματα που μπορούμε να τα πούμε δημοσίως, υπάρχουν, όμως και άλλα, που δεν μπορούμε να πούμε σε μια δημόσια συζήτηση. Η δουλειά η δική μας, της Ηγεσίας του Υπουργείου Εθνικής Άμυνας, είναι, τουλάχιστον, με την Επιτροπή Εθνικής Άμυνας και Εξωτερικών Υποθέσεων, που είναι η καθ' ύλη αρμόδια, να συνεργαζόμαστε στενά και βεβαίως, δεν έχουμε και απόρρητα μεταξύ μας. Αλλά κάποια πράγματα θα πρέπει να τα διαφυλάξουμε, για την προστασία του στρατεύματος και για την προστασία των Ενόπλων μας Δυνάμεων.

Θέλω να σας διαβεβαιώσω ότι οι Ένοπλες Δυνάμεις ούτε έχουν χάσει το ηθικό τους ούτε έχουν χάσει το αξιόμαχό τους ούτε έχουν χάσει την αποτελεσματικότητά τους. Οι Ένοπλες Δυνάμεις παραμένουν, μετά από μια ισχυρή οικονομική κρίση και μια μεγάλη μείωση των εισοδημάτων των στελεχών, εν ενεργεία και εν αποστρατεία, αξιόμαχες, ετοιμοπόλεμες.

Επίσης, επειδή ειπώθηκε ότι είμαστε σε καιρό ειρήνης, θέλω να πω ότι οι ελληνικές Ένοπλες Δυνάμεις, εν καιρώ ειρήνης, έχουν νεκρούς. Έχουν νεκρούς και το ξέρετε όλοι σας, γιατί οι Ελληνικές Ένοπλες Δυνάμεις εκπαιδεύονται και ασκούνται σε συνθήκες πολέμου. Νομίζω ότι αυτό πρέπει να τους το αναγνωρίσουμε όλοι και να προσπαθήσουμε, τουλάχιστον, το Υπουργείο Εθνικής Άμυνας και τις Ελληνικές Ένοπλες Δυνάμεις, να τις αφήσουμε έξω από πολιτικές αντιπαραθέσεις.

Προσωπικά, σαν Υπουργός Εθνικής Άμυνας και εκ μέρους του Αναπληρωτή Υπουργού, κ. Βίτσα, θέλω να σας διαβεβαιώσω ότι εμείς δεν έχουμε κανένα σκοπό να εμπλέξουμε τις Ένοπλες Δυνάμεις με την πολιτική αντιπαράθεση. Θα θέλαμε, όταν θα έρθει ο Προϋπολογισμός στο τέλος του χρόνου, να επαναφέρουμε την κατάσταση του παρελθόντος και να ψηφίζουμε όλα τα κόμματα τον Προϋπολογισμό, κατά τη δική μας πολιτική θέση, με εξαίρεση το Υπουργείο Εθνικής Άμυνας.

Γι' αυτό θα κάνουμε ό,τι μπορούμε, προκειμένου να παρέχουμε τις πληροφορίες, να ακούμε συμβουλές και προτάσεις σας και να διασφαλίσουμε τη γαλήνη των Ενόπλων Δυνάμεων, για το δύσκολο έργο που κάνουν. Σας ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κι εμείς ευχαριστούμε. Ο κ. Βίτσας έχει τον λόγο.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Τα βασικά ζητήματα τα είπε ο κ. Υπουργός, εγώ θέλω απλά να επισημάνω τρία ζητήματα.

Το ένα ζήτημα είναι ότι το παρόν νομοσχέδιο είναι προϊόν, όχι μιας κλειστής ομάδας, αλλά μιας επεξεργασίας, που ξεπερνούσε και τα όρια του Υπουργείου και φυσικά συμμετείχαν τα Γενικά Επιτελεία και οι Αρχηγοί σε όλη τη διαδικασία, επί αρκετό χρονικό διάστημα, μήνες. Αλλά όταν λέω ότι ξεπερνούσε τα όρια του Υπουργείου εννοώ ότι απευθυνθήκαμε και συζητήσαμε με ειδικούς και με ανθρώπους, οι οποίοι γνωρίζουν πολύ καλά αυτά τα ζητήματα και δεν αναφέρομαι μόνο στους απόστρατους, τους οποίους, έτσι και αλλιώς, θεωρούμε μέρος του Υπουργείου.

Βεβαίως, είναι φυσιολογικό και νομίζω είναι κατανοητό και πρέπει να συμφωνήσουμε όλοι, ότι οι Αρχηγοί των Γενικών Επιτελείων δεν εκπροσωπούν φορείς, είναι Αρχηγοί των Γενικών Επιτελείων. Δεν λέω ότι το είπε κάποιος, απλά για να το συμφωνήσουμε. Ένα δεύτερο ζήτημα, αφορά στη συζήτηση, η οποία έχει δημιουργήσει μια ένταση, σχετικά με το λεγόμενο συνδικαλισμό τις Ένοπλες Δυνάμεις. Όπως γνωρίζετε, πιθανώς, υπάρχουν τρία γενικά μοντέλα, το ελληνικό είναι το τέταρτο. Το ένα μοντέλο είναι αυτό που έχουν οι βόρειες χώρες της Ευρώπης, Γερμανία, Ολλανδία, Βέλγιο, Σουηδία κ.λπ., προς το οποίο τείνουν όλες οι χώρες. Εκεί, ο συνδικαλισμός στο στρατό είναι όχι απλά αποδεκτός, αλλά διάχυτος. Θέλω να σας θυμίσω ότι η μεγαλύτερη συνδικαλιστική οργάνωση…

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Είναι μισθοφορικοί στρατοί.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Μην τους λέτε μισθοφορικούς, γιατί άκουσα και το μισθοφορικό, προηγουμένως. Ο μισθοφόρος δεν έχει μόνο την έννοια ότι αμείβεται για το επάγγελμα που κάνει, αλλά ότι πουλάει τις υπηρεσίες του σε όποιον τον καλεί, γιατί αν το πάμε πιο χοντρά, όποιος είναι ΕΠΟΠ είναι μισθοφόρος.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Καμία σχέση.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Αυτό θέλω να πω. Λέω, λοιπόν, ότι στη Γερμανία η μεγαλύτερη συνδικαλιστική οργάνωση στο επίπεδο των Ενόπλων Δυνάμεων της Γερμανίας, όχι απλώς έχει το 80% των συμμετεχόντων στις Ένοπλες Δυνάμεις, αλλά έχει ως αντισυμβαλλόμενο το Υπουργείου Εθνικής Άμυνας της Γερμανίας. Τα ξέρετε αυτά τα πράγματα, για να μην κοιτάμε το ημερολόγιο, για να δούμε, εάν είμαστε στο 2016 ή στο 1900. Το άλλο μοντέλο, το λατινικό, δεν έχει συνδικαλισμό με αυτή την έννοια, αλλά έχει συνδικαλισμό με άλλη έννοια, δηλαδή τους επιτρέπει ακόμα και να είναι μέλη πολιτικών κομμάτων. Εάν δείτε και το αντίστοιχο της Γαλλίας, υπάρχει Συμβούλιο, με υπεύθυνο τον Υπουργό Εθνικής Άμυνας της Γαλλίας, αλλά και Ανώτατους Αξιωματικούς και Αξιωματικούς που εκλέγονται από τις Μονάδες τους.

Μην ξεχνάτε, ότι ο 20 - 1 δίνει τη δυνατότητα, εγώ τουλάχιστον το είχα αξιοποιήσει τότε, ο Λόχος να προτείνει τον Επιλοχία του. Δεν ξέρω, εάν το γνωρίζετε, αλλά πρέπει να σας πω ότι δίνει αυτή τη δυνατότητα και ότι είχε αξιοποιηθεί. Μπορεί να τον προτείνει. Βεβαίως, δεν αποφασίζει ο Λόχος, αποφασίζει άλλος. Λέω, λοιπόν, να πάρουμε ένα μέτρο, να κάνουμε ένα βήμα. Σκεφτείτε να ερχόμουν εδώ και να έλεγα ότι πρέπει να υπάρχει και όγκουσμαν, όπως υπάρχει στη Γερμανία. Τι θα γινόταν; Ένα δημοκρατικό μέτρο, γιατί πρέπει να αναγνωρίζουμε όλοι ότι οι Αξιωματικοί, οι Οπλίτες, οι ΕΠΟΠ είναι άνθρωποι με προβλήματα, με σκέψεις, με ιδέες και μπορούν να συνεισφέρουν, δεν είναι ομιλούντα εργαλεία. Να το ξεκαθαρίσουμε και αυτό.

Το δεύτερο, και θέλω να απευθυνθώ και από την άλλη πλευρά, το νομοσχέδιο, που αυτή τη στιγμή προτείνουμε, εισάγει και μια λογική, την οποία πρέπει πολύ να την προσέξουμε. Το ζήτημα της αξιοποίησης της δημόσιας περιουσίας θα πρέπει να γίνεται με τέτοιο τρόπο, ο οποίος να είναι συντεταγμένος.

 Ο Υπουργός προηγουμένως είπε ότι η πιο εύκολη δουλειά παλαιότερα ήταν να πηγαίνει ο οποιοσδήποτε Υπουργός με ένα ντόπιο Δήμαρχο να του δίνει ένα κομμάτι στρατοπέδου. Εγώ έχω ζήσει όλες τις περιπτώσεις, για να έχουμε και μια τέτοιου είδους συναλλαγή. Αν πάμε τώρα σ' αυτά τα στρατόπεδα και τα δούμε, κύριε Δαβάκη, θα δείτε γιατί δεν υπήρχε ποτέ ένα σχέδιο και αυτή τη στιγμή θέλουμε ένα σχέδιο. Θέλω να σας πω ένα πολύ συγκεκριμένο παράδειγμα, αυτό των «Καραϊσκάκη Α και Β». Δόθηκε χώρος για να γίνει το Αττικό Νοσοκομείο και έχουμε ένα πολύ καλό, πιθανόν το καλύτερο, νοσοκομείο. Δόθηκε χώρος για να φτιαχτεί υποτίθεται ένα πάρκο νεολαίας και είναι φιδότοπος. Δόθηκε χώρος για να γίνει ένα θέατρο και έχουμε ένα θέατρο.

Το πώς το αξιοποιείς, καλό είναι να το ξέρεις από πριν και να είναι μια συνεργασία του ενός με τον άλλον, ώστε να μην είναι μόνο δημόσιος τόπος, αλλά να γίνεται και δημόσιος χώρος, αυτό έχει σημασία.

Το τρίτο ζήτημα. Θα ήθελα να πω, κύριε Δαβάκη, ειδικά σε σας, δεν ξέρω, μπορεί να το έχετε κάνει, αλλά διαβάστε ένα ενδιαφέρον άρθρο του κ. Κεφαλογιάννη, έφυγε τώρα, περίπου το Σεπτέμβριο, για το ποια είναι η αντίληψη ενός σύγχρονου στρατού.

Η αντίληψη δεν είναι να έχουμε Υπουργείο Στρατιωτικών, αλλά να έχουμε Υπουργείο Εθνικής Άμυνας. Η αντίληψη του σύγχρονου στρατού είναι ο στρατός, ας το ονομάσω έτσι, οι Ένοπλες Δυνάμεις, να αποτελούνται από υψηλά εξειδικευμένα στελέχη και υψηλά εξειδικευμένο στέλεχος δεν είναι αυτός, που λέγαμε παλαιότερα «λειτουργικά αναλφάβητος». Τι εννοώ με αυτό; Εννοώ ότι έχει γνώσεις, ότι έχει σχέσεις με την κοινωνία, ότι γίνεται αποδεκτός. Η αντίληψη είναι ότι η δύναμη ισχύος μας είναι, πρώτα και κύρια, στις γνώσεις του ανθρώπινου δυναμικού μας. Σας λέω ότι παρότι υπάρχουν συγκεκριμένα σημεία, που μπορεί να διαφωνώ, ήταν ένα πολύ καλό άρθρο, στο οποίο μπορούμε να συγκλίνουμε για σύγχρονες Ένοπλες Δυνάμεις σε ένα σύγχρονο Υπουργείο Εθνικής Άμυνας.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Γιατί απευθύνεστε σε μένα; Έχετε την αίσθηση ότι διαφωνώ με αυτά που λέτε;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Εάν δεν διαφωνείτε, είναι καλό που το δηλώνετε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου. Ξεκινάει η ψηφοφορία των άρθρων.

Γίνεται δεκτό το άρθρο 1, ως έχει ;

Δεκτό, κατά πλειοψηφία.

Γίνεται δεκτό το άρθρο 2, όπως τροποποιήθηκε από τον κ. Υπουργό;

Δεκτό, κατά πλειοψηφία.

Γίνονται δεκτά τα άρθρο 3 - 9, ως έχουν ;

Δεκτά, κατά πλειοψηφία.

Γίνονται δεκτά τα άρθρα 10 και 11, όπως τροποποιήθηκαν από τον κ. Υπουργό;

Δεκτά, κατά πλειοψηφία.

Γίνονται δεκτά τα άρθρα 12 έως 15, ως έχουν ;

Δεκτά, κατά πλειοψηφία.

Γίνεται δεκτό το άρθρο 16, όπως τροποποιήθηκε από τον κ. Υπουργό;

Δεκτό, κατά πλειοψηφία.

Γίνεται δεκτό το άρθρο 17, ως έχει;

Δεκτό, κατά πλειοψηφία.

Γίνεται δεκτό το άρθρο 18, όπως τροποποιήθηκε από τον κ. Υπουργό;

Δεκτό, κατά πλειοψηφία.

Γίνονται δεκτά τα άρθρα 19 έως 30, ως έχουν;

Δεκτά, κατά πλειοψηφία.

Γίνονται δεκτά τα άρθρα 31 και 32, όπως τροποποιήθηκαν από τον κ. Υπουργό;

Δεκτά, κατά πλειοψηφία.

Γίνεται δεκτό το άρθρο 33, ως έχει;

Δεκτό, κατά πλειοψηφία.

Γίνεται δεκτό το άρθρο 34, όπως τροποποιήθηκε από τον κ. Υπουργό;

Δεκτό, κατά πλειοψηφία.

Γίνονται δεκτά τα άρθρα 35 έως 40, ως έχουν;

Δεκτά, κατά πλειοψηφία.

Γίνεται δεκτό το άρθρο 41, όπως τροποποιήθηκε από τον κ. Υπουργό;

Δεκτό, κατά πλειοψηφία.

Γίνονται δεκτά τα άρθρα 42 έως 45, ως έχουν;

Δεκτά, κατά πλειοψηφία.

Γίνονται δεκτά τα άρθρα 46 και 47, όπως τροποποιήθηκαν από τον κ. Υπουργό;

Δεκτά, κατά πλειοψηφία.

Γίνεται δεκτό το άρθρο 48, ως έχει;

Δεκτό, κατά πλειοψηφία.

Γίνεται δεκτό το άρθρο 49, ως έχει;

Δεκτό, κατά πλειοψηφία.

Περνάμε στις τροπολογίες. Γίνεται δεκτή η βουλευτική τροπολογία με γενικό αριθμό 533 και ειδικό αριθμό 39, όπως τροποποιήθηκε από τον κ. Υπουργό;

Δεκτή κατά πλειοψηφία.

Γίνεται δεκτή η Υπουργική τροπολογία με γενικό αριθμό 534 και ειδικό αριθμό 40;

Δεκτή κατά πλειοψηφία.

Το σχέδιο νόμου έγινε δεκτό επί της αρχής και επί των άρθρων, κατά πλειοψηφία. Γίνεται δεκτό και στο σύνολό του;

Δεκτό, κατά πλειοψηφία.

Συνεπώς, το σχέδιο νόμου του Υπουργείου Εθνικής Άμυνας «Ρύθμιση θεμάτων αρμοδιότητας Υπουργείου Εθνικής Άμυνας» έγινε δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό ο Αντιπρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι κ.κ Βάλια Βαγιωνάκη, Δημήτριος Εμμανουηλίδης, Χαρά Καφαντάρη, Χρήστος Καραγιαννίδης, Αϊχάν Καρά Γιουσούφ, Νίνα Κασιμάτη, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Συμεών Μπαλλής, Γιώργος Ντζιμάνης, Δημήτρης Ρίζος, Κώστας Σπαρτινός, Ελένη Σταματάκη, Τριαντάφυλλο Μηταφίδη, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Ιωάννης Κεφαλογιάννης, Νικόλαος Παναγιωτόπουλος, Κωνσταντίνος Τασούλας, Κωνσταντίνος Τσιάρας, Ανδρέας Λοβέρδος, Δημήτριος Καμμένος, Κωνσταντίνος Κατσίκης, και Ιωάννης Σαρίδης.

Τέλος και περί ώρα 16.30΄ έληξε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΔΗΜΗΤΡΙΟΣ ΕΜΜΑΝΟΥΗΛΙΔΗΣ ΜΑΡΙΑ ΤΡΙΑΝΤΑΦΥΛΛΟΥ**